دەمیرتاش لەبەر هەڵمەتی هەڵبژاردن تەنها چوار کاتژمێر دەخەوێت\nسه‌ڵاحه‌دین دەمیرتاش كه لە زیندانی پیتی ئێف لە ئەدیرنە بە دیل گیراوە، بۆ کەناڵی ZDFی ئەڵمانی دوا و باسی هه‌لومه‌رجی زیندان و هه‌ڵبژاردنه‌كانی توركیا کرد. دەمیرتاش دەستنیشانی کرد کە دۆخی زیندانەکان بە گشتی خراپه و وتی: «بیناسازیی زیندانەکان و شێوازی مامەڵەی به‌رپرسانی زیندانه‌كانی پیتی ئێف كه له‌ژێر ڕێوشوێنێكی توندی ئه‌منیدان، بۆ خۆی شێوازێکە لە گۆشەگیری و ئەشکەنجە. دەرفەتەکانیشمان زۆر کەمن.»\n«ڕۆژانە ٤ کاتژمێر خه‌وتن بەسە»\nدەمیرتاش دەستنیشانی کرد کە لە زینداندا دەرفەتی كه‌مپینی هەڵبژاردن نییه، بەڵام ئەوەی لەدەستی بێت ده‌یكات. وتیشی: «لەم جێگە تەنگەدا هەوڵ دەدەم كاره‌كانم بکەم. ڕۆژانە ٤ کاتژمێر خه‌وتن بۆ من بەسە.»\nدەمیرتاش ئاماژه‌ی بۆ ئه‌وه كرد کە لە ڕێگەی پارێزەرەکانییەوە هەوڵ دەدات بۆچوونه‌كانی بە خەڵکی دەرەوەی زیندان بگەیەنێت و وەڵامی ئه‌و پەیامانه‌ش بداته‌وه كه له ده‌ره‌وه‌ی زیندان هاوڵاتییان ئاراسته‌ی ده‌كه‌ن. ده‌رباره‌ی پرسیاری «چاوه‌ڕوانی ئه‌وه ده‌كه‌ی ئازاد بكرێی یان نا؟» به‌م شێوه‌یه وه‌ڵامی دایه‌وه:\n«ئەگەر فشار نەخرێتە سەر دادگه، لەهەر ساتێکدا ده‌كرێت ئازاد بكرێم. بەشێوەی ئاسایی و قانوونی وه‌هایه. بەڵام ده‌زگه‌ی دادوەری بەگوێرەی یاسا ناجوڵێتەوە، بەڵکو بە گوێرەی خواستی دەسەڵاتداره‌تی و ئەردۆغان کار دەکات. بۆ ئەوەی من ئازاد نەکرێم، ئەردۆغان كه‌مپین بەڕێوەدەبات و ڕۆژانە په‌یام ده‌داته دادگه‌كان.»\n«له‌ژێر فشاری دەسەڵاتداره‌تیدا دۆسیه بۆ من کرانه‌وه»\nدەمیرتاش بە بیری هێنایەوە کە نزیکەی ٢٠ دۆسیه له دژی ئەو کراونەتەوە و هەمووشیان به‌هۆی گوتارە سیاسییەکانیه‌تی. گوتیشی: ئەم دۆسیانە له‌ژێر فشار و هەوڵه‌كانی ده‌سه‌ڵاتداره‌تی كرانه‌وه. هەمان فشار هێشتاش بەردەوامە. هەتا ئێستا نەمدیوە کە لێپرسینەوەیەکی دادپەروەرانەم له‌گه‌ڵ بكرێت.\n«من زیندانی نیم، بەڵکو دیلێكی سیاسیم»\nلە بەردەوامی قسه‌كانیدا، دەمیرتاش گوتی: دەربارەی من حووکمێکی سزادان نییە کە لە لایەن دادگه هه‌رێمییه‌كانه‌وه لەسەر من درابێت. ماوەی ٢٠ مانگە هێشتا ده‌ستیان به لێپرسینه‌وه ده‌رباره‌ی ژمارەیەکی زۆری دۆسیە نه‌كردووه. لەم دۆسیەیەدا کە وەک کەسێکی زیندانی لێپرسینەوەم له‌گه‌ڵ دەکەن، ماوەی ٢٠ مانگە تەنها دوو جار بردوومیانەتە بەردەم دادوەر. به‌بێ ئه‌وه‌ی دادگه‌ییم بكه‌م، به به‌ندكراوی ده‌مهێڵنه‌وه. لەبەرئەوە من زیندانییەک نیم، بەڵکو دیلێكی سیاسیم.\n«دادپەروەریی لە لای ئەردۆغان نییە»\nدەمیرتاش دەربارەی وەڵامی توندی وەزیری ناوخۆی تورکیا سولەیمان سۆیلوو ده‌رباره‌ی داواكاریی ئازادكردنی ده‌میرتاش، ڕایگەیاند: بە كه‌مپینێك کە ئەردۆغان سه‌ركێشی دەکات، دژ بە من کەشێکی پەلاماردەرانەیان دروستکردووە. هەوڵ دەدەن فشار بخەنە سەر دادگه‌کان. ئەوەش پیشانی دەدات کە ئەردۆغان هیچ خێرێکی بۆ ئەم وڵاتە نییە.\nدەمیرتاش گوتی: ئەردۆغان بە هیچ شێوەیەک باوەڕی بە سه‌روه‌ریی یاسا و دادپه‌روه‌ری نییه. سیاسه‌تمه‌دارێكی وه‌هایه كه له دژی ڕكابه‌رێكی زیندانیكراوی خۆی، كه‌مپەینی په‌لاماردان به‌ڕێوه‌ده‌بات و باكیشی نییه. لە سیاسەتمەدارێکی وەک ئەردۆغان هیوای دیموکراتی بەدی ناکرێت.\n«هیچ هیوایەکم به ئەورووپا و ئەڵمانیا نییه»\nلە وەڵامی پرسیاری «ئێوە هەڵوێست و مامه‌ڵه‌ی وه‌ڵاتانی یەکێتیی ئەورووپا و ئەڵمانیا دەربارەی ئەو دۆسیانەی له دژتان کراوەتەوە چۆن هەڵدەسەنگێنن؟» دەمیرتاش گوتی: وەک خۆم، هیچ هیوایەکم بە وەڵاتانی یەکێتیی ئەورووپا و حکوومەتی ئەڵمانیا نییە. با نەبنە به‌ربه‌ست، ئەوەندە بەسە. نەزانییە کە مرۆڤ چاوه‌ڕوانی ڕێزگرتن له دیموكراتی و مافه‌كانی مرۆڤ له‌و حکوومه‌تانه بكات كه بنه‌ما و پێوه‌ره‌كانی خۆیان پێشێل ده‌كه‌ن. من باوەڕم بە گەلەکەی خۆم، بە هێزە دیموکراتییەکانی ئه‌ورووپا و گه‌لانی ئەوروپا هه‌یه.\n«کاری سەرەکیمان دانانی دەستوورێكی بنه‌ڕه‌تیی نوێیە»\nلە بەردەوامی قسەکانیدا، دەمیرتاش ڕایگەیاند، ئەگەر ئەوان لە هەڵبژاردنەکاندا سەربکەون، کاری سەرەکییان نووسینەوەی «دەستووری بنه‌ڕه‌تیی نوێ» ده‌بێت بۆ تورکیا.\n«ئێمە پشتگیریی پڕۆسه‌ی درووستكردنی دەستوورێکی بنه‌ڕه‌تیی نوێ ده‌كه‌ین کە مافەکانی هەموو به‌شه‌كانی کۆمەڵگه و هاوڵاتیان بپارێزێت، گەرەنتی ئازادی، یەکسانی، سەربەخۆیی دادوەری، دامه‌زراوه‌ی پەرلەمان، بەڕێوەبەرایه‌تیی به‌هێزی هەرێمی، ئازادی ژن، مافەکانی ژینگه، مافەکانی ئاژەڵان و هەموو بواره‌كانی ئازادی بکات.»\nدەمیرتاش بەبیری خستەوە کە هەڵبژاردنەکان له‌نێو هه‌لومه‌رجی باری نائاساییدا ئەنجام دەدرێن و گوتی: لە به‌رانبه‌ر ئێمەدا دەسەڵاتداره‌تییه‌ك هەیە کە بەرەو لەناوچوون دەچێت. لەبەرئەوە کە نەک تەنها لە به‌رانبه‌ر دەنگدەرانی هەدەپە، بەڵکو له‌وانه‌یه له هه‌موو شوێنێک فرتوفێڵ بكرێن.\nسه‌ڵاحه‌دین دەمیرتاش گوتیشی: ئەو کەسانەی کە دەیانەوێت ئەم دۆخە بگۆڕن، ده‌بێ لە ٢٤ی حوزەیران/ ٣ی پووشپەڕ بڕۆنە سەر سندووقەکانی دەنگدان و دەنگی خۆیان بدەن، پاشانیش خاوەنداره‌تی لە دەنگەکانی خۆیان بکەن.\n«دۆخی مێدیا خراپه»\nدەربارەی دۆخی مێدیا لە تورکیا، دەمیرتاش دەستنیشانی کرد کە مێدیا لە دۆخێکی خراپدایه و گوتی: جگە لە یەک دوو دانە دەزگه‌ی مێدیایی، ئەوانی دیكه هەموویان بوونەتە یەک كۆڕۆ کە هەمان گۆرانی ناخۆش دەڵێن.\nدەمیرتاش هێمای بۆ ئه‌وه‌ش كرد، کە ئەو و هەدەپە لە مێدیادا دەرناکەون و گوتی: له‌وانه‌یه کە فشاریان بخرێته سەر، بەڵام ئەوەی کە ئەوان ئێستا ئەنجامی دەدەن، شایه‌نی قبووڵكردن نییه.\nدەمیرتاش باسی لە گۆڕینی شوێنی دەنگدان لە شاره‌كانی باكووری کوردستان كرد و گوتی: ئاکەپە هەوڵ دەدات ئەنجامەکانی هەڵبژاردن بە گوێرەی خواستی خۆی دیاری بکات. بەهۆی ئه‌وه‌ی هاوپەیمانه‌تی لەگەڵ مەهەپە پێکهێنا، زۆر دەنگی کوردانی لەدەستدا. بەم شێوازە (بەگۆڕینی شوێنی دەنگدان لە باکووری کوردستان) دەیەوێت ئه‌و ده‌نگانه به‌ده‌ستبێنێته‌وه كه له‌ده‌ستیداون.\nدەمیرتاش ده‌ستنیشانیشی كرد كه ئه‌مه ئابڕووچوونە و داوای لە هەموو کەس کرد کە ڕۆژی هەڵبژاردن خاوەنداره‌تی لە دەنگی خۆیان بکەن.\n«هەدەپە پارتی یەکلاکەرەوەیە»\nدەمیرتاش جه‌ختی له‌وه كرده‌وه كه هه‌ده‌په له هه‌ڵبژاردندا پارتی یه‌كلاكه‌ره‌وه‌یه و گوتی: من ئەمە ناڵێم، بیرکاری ئەمە دەڵێت. دەنگدەرانی هەدەپە چ لە هەڵبژاردنی پەرلەمان و چ لە هەڵبژاردنی سەرۆک کۆماریدا یەکلاکەرەوەن.\n«هەدەپە لە بەندی هه‌ڵبژاردندا نائاڵقێت، بەڵام دەتوانن بیئاڵقێنن»\nسه‌ڵاحه‌دین دەمیرتاش له درێژه‌ی قسه‌كانیدا ئاماژه‌ی بۆ ئه‌وه كرد كه هەدەپە كێشه‌ی به‌ندی هه‌ڵبژاردنی نییه و گوتی: هه‌ده‌په له به‌ندی هه‌ڵبژاردندا نائاڵقێت (گیرناخوات)، به‌ڵام ده‌توانرێت بیئاڵقێنن (وابكه‌ن گیر بخوات) باری نائاساییش دەرفەت بۆ ئەوە دەکاتەوە. بەڵام ئه‌مه ته‌نیا كێشه‌ی هەدەپە نییە. بۆ ئەوەی ڕێگری له‌مه بكرێت، هەندێک ده‌توانن ده‌نگی خۆیان بدەن، هەندێکی دیكه‌ش ده‌توانن ڕێگری لە دزینی دەنگەکانی هەدەپە بكه‌ن.\nپەیامێکی سەرنجڕاکێشی بۆ مێرکل نارد\nدەمیرتاش لە ڕێی ئەو تەلەفزیۆنە ئەڵمانییەوە، پەیامێکی ئاڕاستەی حکوومەتی ئەڵمانیا کرد و گوتی: سڵاوی من له ڕاوێژكار (سه‌رۆكی حكوومه‌ت) مێرکڵ بكه‌ن. له ڕاستیدا ئه‌و له ئێستاوە ئەردۆغانی بانگهێشت كردووه بۆ دوای هه‌ڵبژاردن. بەڵام ناچار ده‌بێت وەک سەرۆک کۆمارێكی خانەنشینبوو، ماڵئاوایی لە ئەردۆغان بکات.\nلە ئاژانسی فوراتنیوز بلآوکراوەتەوە


دکتۆر دیلمان ئازاد حسن: وەرگرتنی نمونە لە لەش، دوای دەست درێژی سیکسی. – WTARIKURD\nئەم بابەتە زانستییە زۆر گرنگە لە ڕووی پزیشکی دادوەری و دادگا و پاریزەر و دادوەرەکان زۆر سوودی لێوەردەگرن.\nلە حالەتی دەست درێژی سیکسی زۆر جار ئیمەی پزیشکی دادوەر توشی کێشە دەبین چونکە حالاتی دەست درێژی سیکسی جگە لە پشکنینی قوربانییەکە کۆمەڵێک نمونە هەیە لەڕووی زانستییەوە دەبی وەربگیریت تاکو بەڵگەکان بەهێزتر بن و ئاسەوار لەسەر جەستە بزر نەبیت. بەڵام لیرە زۆر کاتی پێ دەچی تاکو دەچێتە دادگا پاشان دەنیردریتە پزیشکی دادوەری زۆر شت وون دەبیت. بۆیە داوا دەکەم بە زووترین کات ئەو حالەتانە بگەنە پزیشکی دادوەری..\nهەندی لەو نمونانەی کە پێویستن وەربگیرین لەکاتی ڕوودانی دەست درێژی سێکسی و تاوانی تر:\n1- وەرگرتنی نمونەی خوێن و میز: مانەوی کحول و دەرمان لە هەر یەک لە خوێن و میز پشت دەبەستیت بە جۆر و ڕێژەکەی. هەریەک لە کحول و دەرمان تاکو 72 کاتژمێر لەخوێن وەردەگیریت لەدوای 72- 96 کاتژمیر تەنها سوود لە میز وەردەگیریت.\n2- مووی جەستە بەگشتی: مادەی وشکبۆوە بۆماوەی چەند ڕۆژێک دەمینێتەوە هەرکە تیبینی کرا دەبێ وەک سامپل وەربگیریت، بەڵام بۆ پشکنینی دەرمان سوودی نیە تاکو 4 رۆژ تێپەر نەبیت لەسەر خواردنی دەرمانەکە.\n3- وەرگرتنی سامپل لە پێست لە شوینی بەریەککەوتن:\nماددەی نامۆ لەسەر پێست تاکو 48 کاتژمێر دەمێنێتەوە هەرچەندە هەندێ تاقیککردنەوە دەڵێن تاکو 1 هەفتە دەمینی، بەڵام ئیمە تاقیگەکانمان زۆر پێشکەوتوو نییە بۆیە تاکو 48 کاتژمیر.\n4- نمونەی ناو دەم پاش غەرغەرەکردن: سپێرم بەگشتی تاکو 48 کاتژمیر لەناو دەم دەمێنی پاش روودانی دەست درێژییەکە.\n5- بەشی دەرەوەی کۆئەندامی زاوزێی مێینە:\nهەمان شێوەی پێست بۆ ماوەی 48 کاتژمێر سوودی هەیە بۆ سامپل وەرگرتن.\nبۆ ماوەی 3 ڕۆژ دەتوانریت سوودی لێوەرگیریت بۆ سامپل وەرگرتن.\n7- پشکنینی ژێر نینۆک: کاتی دیاریکراوی نییە زۆر ماددەی جیاوازی تیدا دەدۆزرێتەوە.\nلێرە بۆمان دەردەکەویت کە تاوان و دەست درێژی سێکسی نابیت دوابکەویت لە هاتنیان بۆ پزیشکی دادوەری، بەڵام بە داخەوە لەم وڵاتە ڕووداوی وا هەبووە دوای دوو سێ مانگ هاتوون بگرە زیاتریش زۆر جار داوامان کردووە کە ئەو دواکەوتنە چارەسەر بکریت بۆ ئەوەی مافی قوربانی نەخوریت، بەڵام چارە نەکراوە.\nبۆیە کاتەکانم لەم بابەتە دانا تاکو خەلک هوشیاری هەبیت و خۆی تاخیر نەکات و بەهیچ شێوەیەک ئەو کەسە جلی نەگۆریت و خۆی نەشوات و دەمی نەشوات بەگوێرەی ئەو حالەتەی تووشی دەبیت.\n*سەرچاوەی داتاکان: oxford hand book of forensic medicine.\nپسپۆری پزیشکی دادوەری\nمامۆستا لە کۆلێژی پزیشکی\nقوتەیبە فازڵ: دەسەڵاتداریەتی لە عێراقدا.


زبان و وشە (بەشی کۆتایی) - قەڵەم\nتاریخ ایجاد در شنبه, 15 اسفند 1394 08:11\nهاوکات بڕێک لە وشەکانیش بەهۆی پێویست نەبوونیان لە کەڵک دەکەون و وردە وردە لەبیردەچنەوە. زیندوویی ئەم رەوتە وادەکات کە پاش ماوەیێکی درێژ ئەگەر سەیری زبانی نوسراوی کۆن بکەیت، تێگەیشتنیان سەختە، یان ئەگەر کەسێک لە ساڵانی زۆر زووەوە بگەرێنیتەوە، قەت لە هاوزبانەکانی ئەمڕۆی خۆی ناگات. بەڵام سەرەڕای هەموو ئەم گەشە و گۆڕانکارییانە بەشێکی زۆر لە وشەکان نەگۆڕن و لە کۆنەوە ماونەتەوە کە پێیان دەڵێن "میراتە وشە"، واتە وشەی بە میرات جێماو لە باپیرانمانەوە. بەشێکیش لە وشەکان لە زبانەکانی ترەوە وەردەگیرێن و ئەم وشانە قەرزکراون و دەتوانین پێیان بڵێن "وشەی قەرز". ئەم وشانە زۆرتر لە رێگای خوێندن و تەکنۆلۆژیا و زانست و بازرگانییەوە هاتونەتە نێو زبانەوە.\nبەڵام زۆرجار گۆڕانکاری نیشانەی گەشە نییە و بە هۆی رەوتێکی نۆرماڵ و پێشکەوتوانە وەدروست نابێت، بەڵکو دەسەڵاتێک یان حکومەتێک هەوڵدەدات بەدەر لە رەوتی گەشەی زبانی دەست بخاتە نێو زبانێک و وشیارانە بە نەرمی هەوڵ بۆ سڕینەوەی بدات، کە ئەم کارەش زۆرجار بە قەدەغەکردنی خوێندن و نوسین یان قسەکردن بە زبانێک و مەجبورکردنی نەتەوەیێک بۆ قسەکردن و خوێندن و نوسین بە زبانێکی تر دەبەنە پێشەوە. نمونەی ئەم کارە لە تورکیا تا چەند ساڵی پێشو بەسەر کوردەکاندا دەهات کە هەوڵی بە تورک کردنیان دەدرا. حکومەتەکانی ئێرانیش بەدرێژایی مێژوو بە شێوەیێکی نەرمتر هەوڵی بە فارس کردنی کوردەکان و تەنانەت تورکەکانیشیان داوە.\nباشترین کار بۆ بەرگرتن بە نەمان و فەوتانی زبانێک، نوسینی کتێب و چاپەمەنیی بە بەردەوامییە کە هەم دەبێتە هۆی سەقامگیربوونی زبان و، هەمیش یارمەتیدەرە بۆ گەشەی رۆژانەی قسەپێکەرەکانی.


تاكە حاڵەتی كۆرۆنا لە پارێزگایەكی كوردستان دوای چاكبوونەوە رەوانەی ماڵەوە كرایەوە\n:: PM:02:25:27/02/2020 \nلە پارێزگای ورمێی رۆژهەڵاتی كوردستان یەك حاڵەتی كۆرۆنا راگەیەنراوە . بەرپرسانی تەندروستیی ئەو پارێزگایە ئاشكرایان كرد كە نەخۆشەكە ماوەیەك بوو لە نەخۆشخانەیەكی ورمێ خەوێنرابوو و لەژێر چاودێریدا بوو، بەڵام چاك بووەتەوە و رەوانەی ماڵەوە كراوەتەوە.\nنەخۆشەكە ژنێكی تەمەن 55 ساڵ بووە\nنەخۆشەكە ژنێكی تەمەن 55 ساڵ بووە و دوای ئەوەی گومانی لێ دەكرێ تووشی كۆرۆنا بووە، رەوانەی نەخۆشخانەی تالەقانی ورمێ دەكرێت.\nجەواد ئاقازادە سەرۆكی زانكۆی پزیشكیی و خزمەتگوزاری دەرمانیی ورمێ ئاماژەی بەوە داوە، دوای چاكبوونەوەی ئەم ژنە، هیچ حاڵەتێكی كۆرۆنا لە پارێزگاكە نییە.\nبەگوێرەی "ئیرنا" ئەو ئاماژەشی دا پشكنینیان بۆ 36 گومان لێكراوی تر كردووە و نموونەكانیان رەوانەی تاران كردووە، چاوەڕوانن ئەنجامەكانیان بۆ بگەڕێتەوە. لە شارەكەدا 220 تەختی نەخۆشخانە تەرخان كراوە بۆ ئەوانەی گومانی كۆرۆنایان لێ دەكرێت .\nبەگوێرەی ئامارەكانی ئێران، زۆرترین حاڵەتی ڤایرۆسەكە لە قوم بڵاو بووەتەوە كە نزیكە لە تارانی پایتەخت و لەدوای ئەو پارێزگایەش، تاران لە پلەی دووەم دێت.\nلە قوم 63 كەس تووشی كۆرۆنا بوون. ژمارەكە لە تاران 26 حاڵەتە. لە هەمەدان یەك حاڵەت، لە سمنان دوو حاڵەت، لە فارس سێ حاڵەت، لە مەركەزی پێنج حاڵەت، لە ئەلبورز سێ حاڵەت، لە سیستان و بەلووچستان دوو حاڵەت، لە هورمزگان دوو حاڵەت و لە خوراسانی رەزەوی حاڵەتێك تۆمار كراوە. لە ورمێ حاڵەتێك، لە كرماشان دوو حاڵەت و لە لوڕستانیش حاڵەتێك تۆمار كراوە.\nكۆی حاڵەتەكانی كۆرۆنا لە ئێران گەیشتووەتە 141 حاڵەت كە لەم ژمارەیە 22 كەسیان مردوون و 54 كەسیان چاك بوونەتەوە.\nئه‌م بابه‌ته 1878 جار خوێنراوه‌ته‌وه\nتووشبووێك دۆخی ژیانی به‌هۆی كۆرۆناوه بڵاو ده‌كاته‌وه\nپێویستی هەولێر بۆ خوێن ڕاگەیەنرا


زۆر قێزەوەنە تۆ بەچەند پەرەگراف ستایشی درۆزنانەی بەرپرسێکی حزبی وحکومی نەزان و شکستخواردووبکەی، لەکۆتاییەکەش بڵێی هیچ بەرژەوەندیم لەگەڵ نیە! ئەو پاساوە لاوازە خۆی بەڵگەی ئاشکرابوونی بەرژەوەندیتە لەگەڵ کەسەکەدا.\nستایشکردن یەکسانە بە ڕازی بوون- تەسلیم بوون ، داڕمانی ئیرادەی بیرکردنەوە. ستایشکردن ویستی خۆ گونجاندن و بەردەوامیدانە لەگەڵ هەموو دۆخێک.جۆرێکی تری تێڕوانینیە بۆ دنیا. ئەم چەشنە تێڕوانینە بەرهەمی سەردەمی تەمبەڵی و مەجازییەتە. لە هەمان دەم یەکێکە لە زەمینە خۆشکەر و چاوگەکانی مەینەت و تراژیدیای کۆمەڵگای کوردی.\nکەسی ستایشکەر بەوپێیەی خۆی لە سەرسام بوونی بەردەوامدایە هەمیشە تەسلیمی ئیرادەیەکی تریش دەبێت ئەمەش ئەوڕاستیە دەگەینێت کە سەرسام بوون وستایشکردن سەرەتای بە کۆیلە بوونە. لە ڕوانگەی هیگڵ ( کۆیلە کەسێکە لە ڕێگای ڕازی بوون و سەردانواندن بۆ ئەویدی توانا و ئیرادی بیرکردنەوە و خۆبوونی لەدەست دەدات. کۆیلە ئامادنیە دان بەبوونی خۆی بنێت). كۆیلە بیرناكاتەوە، بۆیە بەپێی دیكارت كۆیلە بوونی نییە لەژیان،چونکە (من بیردەكەمەوە كەواتە بوونم هەیە).\nستایشکردن واتای نەبوونی جیاوازی دێت، ئەمەش دۆخێکی بێزاریی و چەقبەستویی دەخوڵقێنێت، دۆخێکە بە ئاراستەی گلدانەوە و هێشتنەوەی واقیع. خواستێکی ئاشتیگەریە، ئاشتی بەمانای ملکەچ بوون - تەسلیم بوون. پێ ئەچێت ئەم دۆخە بێزارکەریەی ستایشکردن لەگەڵ هەمان ئەو بۆچوونەی\nشپێنگلەر نزیک بێت کە ڕای وابووە( ژیان لە ئاشتی مایەی وەڕەزیەکی زۆرە). ( لەلای هایدگەریش هەمان حاڵەت هەیە بەناونیشانی نەبوونی مەترسی کە پێی وایە ڕاکردن بەدوای شادی و کامەرانی و گاڵتە و گەپ ئیدیاڵی عەوامە). ستایشکردن هێڵێکی درێژی گاڵتە و گەپی هەیە.\nستایشکردنێک ئەمڕۆ باوە، بەهیچ جۆرێک باسکردن نیە لە ئەزموون و تایبەتمەندی و بوون. ستایشکردن ناوەڕۆکەکەی موجامەلەکردنە، یان ڕوونتر لە فەرهەنگ و وێنا گشتیەکەی دەچێتەوە سەر ( پانکردنەوە- زمان لوسی-پێدا هەڵگۆتن - چەپڵە لێدان )!.\nئەم جۆرە بیرکردنەوەیە وەک هەموو دیاردەکانی تر چیڕۆک و مێژووی تراژیدی و کۆمیدیای خۆی هەیە. لە ئەمڕۆشدا ئەم تەڵەکەبازیە بە سود وەرگرتن لە تەکنەلۆجیا و تۆڕە کۆمەڵایەتیەکان بە بەرگ و دیزاینی جیاواز دەردەکەوێتەوە. سیستەم و دەسەڵاتیش سودمەندی یەکەمە لە هەڵکشانی ئەم پوچگەری و ساختەبازیە.\nهەر قسەکردنێک دەربارەی هەرشتێک، دەربارەی ژیان و دەسەڵات و ئایدۆلۆژیا و دین، بە دەربێت لە ڕەخنە، قسەکردنێکی نالۆژیک و هەڵەسازیەکی گەورەیە، پەیوەندیدار نیە بە هەڵسەنگاندن.\nلە شوێنێک ستایشکردن بوونی هەبوو لەو شوێنە پرسیار و گومان وبیرکردنەوە غیابە. ئەم جۆرە ستایشکردنە کلتورێکی مەترسیدارە، جۆرێکی تری بە ئامانجگرتن و کوشتنی فیکرە! ژەهرێکە،بەڵام بەتامێکی شیرین. یەکەم قوربانیش ئەو کەسەیە کە ستایش دەکرێت.\nستایشکردن قسەکردنێکی فێڵبازانە و چاوبەستکردنی ئەویدیە. هەرچەند ستایشکردن ڕەگێکی دینی و ئایدۆلۆژی هەیە،بەڵام لە کۆمەڵگای مێگەلگەرا و عەقڵی پۆپۆلیست شوێنێکی باڵا و سەنتڕاڵی هەیە. کەسی کۆنەپارێز و پاسیڤ و بەرژەوەندی خواز، هەمیشە پێشەنگ و بەرجەستەکەری ئەم کلتورە وێرانەیە کە لە ئەنجامدا بەتوندی مرۆڤ و کۆمەڵگاکان دەباتەوە سەر ڕێچکەی فاشیەت.\nتراژیدیای کۆمەڵگای باشور تەنیا ئەوەنیە سیاسی نەزان و گەمژە و پۆپۆلیست و خالی لە هونەر و فیکر و فەلسەفە بەسەر خۆیدا بەرزئەکاتەوە و ئەیکاتە سەروەر و فەرمانڕەوا. تراژیدیا گەورەکە ئەوەیە هەمیشە مێگەلێکیش ئامادەیە بۆ ستایشکردنیان، بۆ پارێزگاریکردنیان، بۆ لێدان لە ڕەخنە لە ڕێگای بڵاوکردنەوەی کلتوری ستایش.\nئەگەر بە چەمکی ئاڕکیۆلۆژیەتی فۆکۆیی داخلی ئەم تارکستانەی ئایدۆلۆژیست بین و بە وردی دیوی ناوەوەی شتەکان بپشکنین، دەتوانین ئاسان ئەو بەها و کردە و ڕەفتارانە بدۆزینەوە کە تەواو ئایدۆلۆژیست تێیدابزوێن و باڵادەستە. . وەک پێناسەی مارکس دەربارەی ئایدلۆژیا( ئایدۆلۆژیست هۆشیاریەکی ساختە) زۆر لە جولانەوە و ڕەفتارەکانی ئەم سەردەمە بەبێ ئاگایی بوونە ڕەسەنیەتەکەی لەدەستدایە و بۆتە بانگەشە و چالاکیەکی ئایدۆلۆژی.


“كەسێكی ئێرانی لەسەر دزی لە پێنجوێن دەستگیر كرا” – تۆڕی میدیایی خەڵک\n2020/09/01 - 6:45 PM\nلەسەر سكاڵای هاووڵاتییەك مەفرەزەكانی بەشی پۆلیسی پێنجوێن تۆمەتبارێكیان دەستگیركرد، كە فرۆشتگایەكی بڕیبو.\nبەڕێوەبەرایەتی پۆلیسی سلێمانی لە ڕاگەیەنراوێكدا ئاماژەی بەوەكردووە، ڕۆژی 31ی ئابی 2020، هاووڵاتییەك لەبەشی پۆلیسی پێنجوێن سكاڵای لەسەر تۆمەتبارێكی نەناسراو تۆماركرد، كە فرۆشتگاكەی بڕاوە و سێ لاپتۆپ و هەندێك ئامێری كارەبایی تری لێبراوە.\nئاشكراشی كرد، بەشی پۆلیسی پێجوێن و تیمی بەشی پۆلیسی بەڵگەی تاوان چوونە شوێنی ڕووداوەكە و لێكۆڵینەوەكان دەستیپێكرد و توانرا لەماوەیەكی كەمدا تۆمەتبار بدۆزرێتەوە و دەستگیر بكرێت.\nڕاشیگەیاندووە، لەئێستادا تۆمەتبار ( گ ، ت ، س ) لەدایكبوی 1995 بەناسنامە ئێرانی، دانیشتوی پێنجوێن بەبڕیاری دادوەر و بەپێی ماددەی 446 لەیاسای سزادانی عیراقی ڕاگیراوە.\nدەشڵێت: “تۆمەتبار دانی ناوە بەتاوانەكەیدا و لەكاتی دەستگیركردنیشیدا دەستگیراوە بەسەر ئەو كەلوپەلانەدا، كە لەفرۆشگاكە بردبوی”.\n پێنجوێنپۆلیسی سلێمانی\nنرخی نەوتی سپی لە هەرێم بەرزبووەوە\nلەسەر ڕێگای پێنجوێن دوو ڕووداوی هاتووچۆ ڕوویاندا


لە داقوق داعش پەلاماری پۆلیسی فیدراڵی دا - تۆڕی میدیایی خەڵک\nخەڵك- بەهۆی كەمبوونەوەی كاریگەری نەخۆشی كۆرۆنا لەسەر ئابووری جیهانی و دەستپێكردنەوەی چالاكییە ئابوورییەكان، بەهای ئاڵتون ڕووی لە دابەزین كرد. دانا وەرتی، خاوەنی زێڕنگەری ئازوورا لە هەولێر بۆ (خەڵك) ئاماژەی بەوەكرد، دوای ئەوەی نرخی زێڕ گەیشتە بەرزترین ئاست لە هەفتەی ڕابردوودا، دەستی بەدابەزین كردۆتەوە و ئەوەش بەهۆی كاریگەری هەڵئاوسانی ئابووری لە ئەمریكا و بەرزی ڕێژەی سوود. ڕاشیگەیاند، ئەمڕۆ بەهای یەك ئۆنسە دابەزیوە بۆ 1785 دۆلار و نرخی یەك مسقاڵ زێڕی عەیارە 21 بە 374 هەزار دینارە و عەیارە 18 بە 320 هەزار دینارە. ئاماژەی بەوەشكرد، دابەزینی بەهای زێڕ كاتییە و بەرزدەبێتەوە.\nلە شارۆچكەی داقوق تیرۆریستانی داعش پەلاماری هێزەكانی پۆلیسی فیدراڵی دا و بەهۆیەوە پۆلیسێك كوژرا و دووانی تريش برینداربوون.\nبەپێی زانیارییەكانی (تۆڕی میدیایی خەڵك)، ئێوارەی ئەمڕۆ، لە گوندی عەرەب كۆی لە باشووری شارۆچكەی داقوق، ژمارەیەك تیرۆریستی داعش، پەلاماری خاڵێكی پشكنینی پۆلیسی فیدراڵییان دا و لە ڕووبەڕووبوونەوەكەدا پۆلیسێك كوژرا و دووانی تریش برینداربوون.\nخەڵک- کۆمپانیایەک لە کەرتی تایبەت 50 هەلی کار بۆ دەرچووانی زانکۆ و پەیمانگاکان دەڕەخسێنێت…\nئه‌رشیفه‌کان مانگێک دیاری بکه حوزه‌یران 2021 (922) ئایار 2021 (1622) نیسان 2021 (1647) ئازار 2021 (1663) شوبات 2021 (1621) كانونی دووه‌م 2021 (983) كانونی یه‌كه‌م 2020 (62)


ڕۆژنامەگەریی چوار پارتی کوردستانی - ١٩٧٥-١٩٩٣ .... ئیسماعیل تەنیا-هانۆڤەر\n- لەڕووی بنکەی جەماوەرییەوە، ئەندام و لایەنگرو هەواداری زۆریان هەبووەو هەیە. جگە لەمەش، لە بواری چالاکی سیاسیی و کاری پێشمەرگایەتیدا، ڕۆڵی کاریگەریان هەبووە لە تۆقاندن و زەبر وەشاندن لە ڕژێمە داگیرکەرەکانی کوردستاندا و-هەندێک جار- ناچارکردنیان کە دان بە داخوازییە ڕەواکانی نەتەوەکەماندا بنێن- ئەگەر بۆ کاتێکی کەم و تاکتیکیش بوو بێت-.\n- لەڕووی سیاسییەوەش، بەهۆی ئەم حزبانەوە، کێشەی ڕەوای کورد(بەتایبەتیش لەدەرەوە)، زێتر ئاشنای شەقامی ئەوروپی کراوەو هاریکاری و سۆزی ئەوانی بۆ ڕەوابوونی کێشەکە، دەستەبەر کردووە.\n- ڕێبەرە پلە یەکەکانی ئەم حزبانە بوونەتە ناسنامەیەک بۆ نەتەوەکەمان و بەهۆی ئەوانەوە کێشەکە زێتر ناسێندراوە. کەم بێگانە هەیە - ئەگەر سەرەداوێکی لەگەڵ سیاسەت و خوێندنەوە هەبووبێت-، ناوی تاڵەبانی و بارزانی و ئۆجەلان و قاسملوی نەبیستبێت.\nکە تەنها ناوی ئەم چوار حزبە دێنین، وەنەبێت ڕۆڵی حزب و ڕێکخراوە سیاسییەکانی تر لە خەباتی چەکداریدا، نادیدە بگرین، بەڵکو تەنها ئەوانە وەک نموونە وەرگیراون، لەبەر ئەم هۆکارانەی کە ئاماژەمان پێکردوون. ئەم چوار حزبە وەنەبێت تەنها ئەم ناوونیشانە ڕۆژنامەگەرییانەیان بڵاوکردبێتەوە، کە ئێمە لەخوارەوە باسیان دەکەین. . . نا، زۆر ناوونیشانی تریشیان دەرکردووە، بەڵام ڕاستەوخۆ ناوی ئەوانی لەسەر نییە. ئێمە تەنها ئەوانەمان هەڵبژاردوون کە ڕاستەوخۆ ناوی ئەوانی لەسەرە، یان ئەوان خاوەنی ڕاستەقینەی بێ ئەملاو ئەولای بوون. . . دەنا؛ هەر یەکێک لەم چوار حزبە ناوهاتییە بگری، چەندین ڕێکخراوی پیشەیی وابەستە بەخۆیان هەیە، نموونەی؛ ئافرەتان(ژنان)، قوتابیان(خوێندکاران)، مامۆستایان، هونەرمەندان، مافناسان، . . . . تاد. ڕاستە ئەم ڕێکخراوانە بانگەشەی سەربەخۆبوون دەکەن و ناوی حزبەکانیان لەسەر بڵاوکراوەکانیاندا، نانووسن، وەلێ لەمیانەی بابەت و هەڵوێست و وتارەکانیاندا، ڕاستییەکان، ڕوونتر دەبنەوە. یان لەم کاتانەی کە حزبەکانیان بە قۆناغێکی سەخت و ناسک و چارەنووسسازدا تێدەپەڕن، ئەم ڕێکخراوانە، بێ سڵەمینەوە، خۆیان لە حزبەکانیان بەخاوەن دەکەن.\nلە ڕێکەوتی ٢٢/٥/١٩٧٥، هەر یەکە لە مام جەلال و د. فوئاد مەعسوم و عەبدولڕەزاق عەزیزو عادل موراد، لەشاری (دیمەشق)دا، کۆبوونەتەوەو ڕێکخراوی( یەکێتیی نیشتیمانیی کوردستان)یان، دامەزراندووە. یەکەمین بەیانی فەرمی راگەیاندنی دامەزراندنیان لە ١/٦/١٩٧٥دا، بڵاوکردۆتەوە. پاش ئەوەی ( کۆمەڵەی مارکسی-لینینی کوردستان) و (بزووتنەوەی سۆسیالیستی دیموکراتی کوردستان)، پەیوەندی بە (یەکێتی) تازە دامەزراو دەکەن، ئەم ڕێکخراوە دەبێتە نیمچە بەرەیەک. تا بەستنی یەکەم کۆنگرە لەساڵی١٩٩٢ دا، وەک ڕێکخراوێکی نیمچە بەرەیی بیروڕا جیاواز، خەباتی کردووە. پاش ئەم کۆنگرەیە، بۆتە یەک ڕێکخراوی سیاسی خاوەن یەک بەرنامەو ئایدۆلۆژیاو پەیڕەوو پرۆگرام. تا ئێستاکە سێ کۆنگرەی بەستووە. لە هەڵگیرساندنەوەی شۆڕشی نوێدا، ڕۆڵێکی کاریگەرو بەرچاوی هەبووە. باوەڕی بە سۆسیال دیموکرات و عەدالەتی کۆمەڵایەتی هەیە، لەم پێناوەشدا درێژە بە خەبات دەدات.\nلەڕووی کاری ڕۆژنامەگەرییەوە، (ئەلشەرارە)، یەکەم بڵاوکراوەی ئەم ڕێکخراوەیە. ئۆرگانی ناوەندی ئەم ڕێکخراوە بووە. یەکەم ژمارەی لە تشرینی دووەمی١٩٧٥ دا، بەزمانی عەرەبی، لە دیمەشق دەرچووە. یەکێتی، تا کۆتایی ساڵی ١٩٩٢، (٤٦) گۆڤار و ڕۆژنامەو بڵاوکراوەی بە زمانەکانی؛ کوردی، عەرەبی، ئینگلیزی، هۆڵەندی، ئەڵمانی، دەرکردووە. دوا بڵاوکراوەی ڕۆژنامەی(ئەلئیتحاد)ە. ئەم بڵاوکراوانە، (٣٠)یان بەزمانی کوردی، (٩) بە عەرەبی، (٤) بە ئینگلیزی، (٢) بە هۆڵەندی، (١) بە ئەڵمانی بووینە. یازدە دانەیان لەساڵانی١٩٩١ و١٩٩٢ دا، دەرچووینە. ڕیزبەندی بڵاوکراوەکانی یەکێتی بە پێی کات، بەم شێوەیەیە؛ ( ئەلشەرارە ١٩٧٥، ڕێبازی نوێ ١٩٧٦، دەنگی یەکێتی١٩٧٦، زی سپارک ١٩٧٧، بەلاغی عەسکەری ١٩٧٧، ئاڵای شۆڕش ١٩٧٧، لێتینسەلە ١٩٧٧، کۆمەڵە١٩٧٨، ڕاپەڕین- سوید ١٩٧٨، کۆمەڵە- ئەوروپا ١٩٧٨، هەواڵنامەی کوردستانی عێراق ١٩٧٨، ئاڵا-ئەمەریکا١٩٧٩، دێر فونکە-ئەڵمانیا ١٩٧٩، هەواڵنامەی کوردستان لە ڕۆژنامەکانی ئەوروپادا- ئەوروپا ١٩٨٠، ئەلخەلیج- کوێت١٩٨٠، ئەلخەنادق ١٩٨٠، بزووتنەوە ١٩٨٠، دەڤۆنک ئوت کوردستان- هۆڵەندا١٩٨١، سۆسیالیست ١٩٨١، پێشمەرگە ١٩٨٢، سەوت ئەلئسبوع١٩٨٢، راپەڕین ١٩٨٢، ئەلئیتحاد-سوریا . هۆڵەندا١٩٨٢، کۆسار١٩٨٣، کوردایەتی ١٩٨٣، سەنگەر١٩٨٣، هەڵوێست ١٩٨٣، کیفاح ئەلئەنسار-ئەوروپا ١٩٨٣، دەنگی شۆڕشی عێراق ١٩٨٣، زی تۆرخ-ئەمەریکا ١٩٨٤، ڕۆشنبیری ١٩٨٤، ڕزگاری ١٩٨٥، ئەرکی نوێ- سوید ١٩٨٧، زی کوردستان فۆکوس- بەریتانیا١٩٨٩، ئەستێرەی کوردستان- ئەمەریکا١٩٨٩، بابەگوڕگوڕ١٩٩١، سەرهلدان ١٩٩١، پەیامی نوێ ١٩٩١، بابەگوڕگوڕ کەرکوک ١٩٩١، ئەلئیعتسام١٩٩١، کوردستانی نوێ ١٩٩٢، ئەلئیتحاد-دهۆک ١٩٩٢، سیاسەتی دەولی ١٩٩٢، پەرلەمان- دهۆک ١٩٩٢، کوردستان تایمز١٩٩٢، ئەلئیتحاد- هەولێر ١٩٩٢).\nپارتی دیموکراتی کوردستان-عێراق، لە ڕێکەوتی ١٦/٨/١٩٤٦، لەشاری بەغدا، لە ئەنجامی یەکگرتنی سێ ئاڕاستەی جیاواز( چەند سەرۆک عەشیرەتێکی خەباتگێڕ، کۆمەڵێک سیاسەتمەدارو ڕووناکبیری ناسیۆنالیست، چەند سەرکردەو ڕووناکبیرێکی هەڵگری بیروباوەڕی مارکسی و سۆسیالیستی)، لە کۆنگرەیەکدا، دامەزراندنی خۆی ڕاگەیاند. خاوەنی شۆڕشی ئەیلول(١٩٦١-١٩٧٥)ە. یەکێکە لە لایەنە کاریگەرەکانی شۆڕشی نوێی گەلەکەمان (١٩٧٦-١٩٩١). تا ئێستاکە سێزدە کۆنگرەی بەستووە.\nلەڕووی ڕاگەیاندنەوە، جگە لە ئێستگەکەیان(دەنگی کوردستانی عێراق)، کۆمەڵێک گۆڤارو ڕۆژنامەو بڵاوکراوەی هەمە چەشنی بڵاوکردۆتەوە. یەکەم بڵاوکراوەی (پارتی)، ڕزگاری بووە. (ڕزگاری)، ئۆرگانی ناوەندی پارتی دیموکراتی کورد - پاشان کوردستان-ە. یەکەم ژمارەی لە ئەیلولی١٩٤٦ دا، دەرچووە. یەکەم بڵاوکراوەی ئەم فەترە زەمەنیەی کە ئێمە باسی لێوە دەکەین(١٩٧٥-١٩٩٣)، (زۆزک)ە. زۆزک، بڵاوکراوەیەکی هەواڵی وەرزیی بوو، لقی ئەوروپای پارتی دیموکراتی کوردستان لە ئەڵمانیا بە زمانی عەرەبی، دەریکردووە. ژمارە شەشی دەکەوێتە ئەم فەترەیەی کە ئێمە لەسەری دەدوێین. ژمارە شەش لە شوباتی ١٩٧٦دا، بە چوار لاپەڕە دەرچووە. ئەمە یەکەمین بڵاوکراوەی پارتییە لە شۆڕشی گوڵاندا. دوای زۆزک، رۆژنامەی (خەبات) دێت. ژمارە (٥٢٦)ی خەبات - کە دەبوو لەسەری بنووسرابایە ژمارە ٥٢٨-، لە ١/٧/١٩٧٦دا، دەرچووە. شایانی گوتنە؛ ژمارە(٥٢٧)، دوا ژمارەی خەبات بووە کە لەدوا ڕۆژەکانی شۆڕشی ئەیلول لە١٩٧٥ دا، دەرچووە.\nپارتی دیموکراتی کوردستان، لەسەرەتای شۆڕشی نوێوە تا کۆتایی ساڵی ١٩٩٢، (٢٣) بڵاوکراوەی دەرکردووە، کە دەتوانین بەم شێوەیە پۆلینیان بکەین؛ ( زۆزک- ئەڵمانیا ١٩٧٦، خەبات ١٩٧٦، صدا خەبات- ئەوروپا١٩٧٦، پێشمەرگە- بەزمانی ئینگلیزی- ئەوروپا ١٩٧٧، زاگرۆس-ئەمەریکا ١٩٧٨، ئەخبار کوردستان ١٩٨٠ - لە دوو چاپی جیاوازی کوردی و عەرەبی-، سەفین١٩٨٠، مەتین١٩٨١، ولات-ئەوروپا ١٩٨٢، گۆڤاری شەهیدانی کوردستان ١٩٨٢، صدا کوردستان -لوبنان ١٩٨٣، دەنگی کوردستان ١٩٨٣، بابە گوڕگوڕ ١٩٨٤، ڕزگاری- ئێران ١٩٨٤، ئەزمڕ ١٩٨٥، کوردستان تودەی- ئەمەریکا ١٩٨٧، ئەخبار مەتین ١٩٨٨، ئەلئەنسات- دهۆک ١٩٩١، ئەلئەنسات- ئاکرێ ١٩٩١، سەرەدان ١٩٩١، دەروازە ١٩٩٢، سپێدە- ئێران ١٩٩٢، مەهاباد-سلێمانی-؟-). بڵاوکراوەکانی پارتی بە زمانەکانی؛ کوردی و عەرەبی و ئینگلیزی بووینە. لەم (٢٣) دانەیەدا؛ (٨)یان لە دەرەوەی کوردستاندا دەرچووینە. هەروەها (٥) دانەشیان لە ساڵەکانی ١٩٩١ و١٩٩٢ دا، دەرچووینە.\nلە ڕێکەوتی ١٦/٨/١٩٤٥، بە ڕێبەرایەتی پێشەوا (قازی محەمەد)، لە شاری مەهاباد، دامەزراوە. خاوەن دیدگاو ئایدۆلۆژی نەتەوەیی، دیموکراتە. چەندین جار کەرت بوون و لێکترازان، لە ڕیزەکانیدا، ڕوویداوە. یەکەم کاری ڕۆژنامەگەریی ئەم حزبە، ڕۆژنامەی ( کوردستان ) بووە. کوردستان؛ ئۆرگانی ناوەندی حزبی دیموکراتی کوردستان- ئێرانە. یەکەم ژمارەی لە ١١/١/١٩٤٦، لە شاری مەهاباد، دەرچووە. یەکەم بڵاوکراوەی ئەم حزبە لەنێوان (١٩٧٥-١٩٩٣)دا، بریتییە لەم ( کوردستان )ەی کە لە مانگی تشرینی یەکەمی ١٩٧٥، لە بەیروت دەرچووە. کوردستان لە (١٩٧١-١٩٧٥) لە بەغدا دەرچووە. پاش ئەوەی کە ڕێبەرانی ئەم حزبە ئامادە نابن بچنە ژێر باری داخوازییەکانی ڕژێمی بەعس، کوردستان لە بەغدا دادەخرێ و چیتر بڵاو نابێتەوە. کەریم حسامی، لەم بارەیەوە، لە کتێبی؛ ( لە بیرەوەرییەکانم ١٩٧٥- ١٩٧٩، بەرگی پێنجەم، ستۆکهۆڵم، ١٩٩١، ل٩)دا، دەنووسێت؛ ( ڕۆژی ١٥/١/١٩٧٥، لەلایەن موخابەراتەوە پێیان ڕاگەیاندین کە نابێ ڕۆژنامەی کوردستان، چاپ و بڵاوبکەنەوە. یان دەبێ دژی مەلا مستەفا بنووسن و بە عەمیلی ئەمەریکا ناوی بەرن. ئێمە پاش باس و لێکۆڵینەوە بڕیارماندا کە ڕۆژنامەکە ڕابگرین).\nبەگوێرەی گێڕانەوەکەی حسامی بێت، پاش ئەوەی لە بەغدا قەدەغە دەکرێت، بڕیار دەدەن لە سوید چاپی بکەن. لەوێش ڕێک ناکەوێت. ئەمجارە بڕیار دەدەن لە ئەڵمانیا چاپی بکەن، لەوێش سەرناگرێت. بۆیە؛ دواجار دەیبەن لە بەیروت چاپی دەکەن. ئەو ژمارەیەی کە لە بەیروت دەرچووە، لە مانگی تشرینی یەکەمی١٩٧٥ دا، دەرچووە. حسامی لە لاپەڕە (٦٤)ی هەمان بەرگی بیرەوەرییەکانیدا دەنووسێت؛ (خاوەن چاپخانەکە دۆستی سەلاح بەدرەدین بوو، پیتی فارسی هەبوو، ڕۆژنامەو نووسراوی ڕێکخراوە ئێرانییەکانی چاپ دەکرد. کرێکارەکانی چاپخانە، میسری بوون ).\nبەداخەوە، کەریمی حسامی ڕوونی ناکاتەوە، ئەم ژمارەیەی کە لە بەیروت چاپ و بڵاوبۆتەوە، زنجیرەی ژمارە چەندی لەسەرە. ئێمە پاش سەیرکردن و گەڕان بەدوای سەرچاوەگەلێک لەبارەی ئەم ژمارەیەوە، هیچ ئەنجامێکمان دەستگیر نەبوو. ئاڵۆزترین ساغکردنەوە، ساغکردنەوەی ڕۆژنامەی (کوردستان)ە بە هەموو قۆناغەکانییەوە، چونکە لە کات و ساتی جیا جیا، لە شوێنی جۆر بەجۆر، بڵاو بۆتەوە. ڕۆژنامەکە، ڕۆژنامەیەکی کۆچەر بووە هەر چەند ژمارەیەکی لە شوێنێک دەرچووە. ئەوە لە مەسەلەی لێکترازانەکانیشی هەر گەڕێ، چونکە هەر لایەنەو بە هەمان ناو، درێژەی بە دەرکردنی کوردستان، داوە. ژمارەی وا هەیە لە بەغدا دەرچووە، هەمان ژمارە لە وڵاتێکی تری وەک فەڕەنسا، یان سوید، دووبارە بڵاوکراوەتەوەو ئەدرەسی ئەم وڵاتانەی لەسەرە. . . من، یەک بەباری خۆم، زۆر بەدوای ئەم مەسەلەیەدا گەڕاوم، بەڵام ئەنجامێکی دروست و دڵخۆشکەرم، دەست نەکەوتووە.\nحزبی دیموکرات، پاش ئەم ژمارە (کوردستان)ەی بەیروت، تا ساڵی (١٩٩٣)، (١٥) بڵاوکراوەی تریشی دەرکردووە، کە ئەمانەن؛ ( دەنگی کورد-تاران ١٩٧٩، دەنگی کوردستان- تاران ١٩٧٩، پێشەوا-مەهاباد ١٩٧٩، زانیاری پێشمەرگە-سنە ١٩٧٩، شەهید- بانە ١٩٧٩، هەواڵەکانی کوردستان- بە زمانی فەرەنسی بووە- فەڕەنسا ١٩٨٠، یەکێتی ١٩٨١، کێلەشین ١٩٨١، نەکەرۆز ١٩٨١، ئارارات ١٩٨٢، پڵنگ ١٩٨٢، ٢٦ی سەرماوەز ١٩٨٤، نووچەنامە- فەڕەنسا ١٩٨٤، بازتاب وقائیع کردستان در مطبوعات فارسی زبان- ئەوروپا ١٩٩١، کوردستان د ئێران- بە زمانی فەڕەنسی بووە- فەڕەنسا ١٩٩١). لەم (١٦) بڵاوکراوەیە، شەش دانەیان لە تاران و پاریسدا، دەرچووینە. زمانی بڵاوکراوەکان؛ کوردی، فارسی، فەڕەنسی، بووینە. زۆرترین ناوونیشان لە ساڵی ١٩٧٩دا، دەرچووینە کە ژمارەیان پێنج دانەیە. لەم ساڵەدا، ڕاپەڕینی خەڵکی ئێران لە ئارادا بوو، خەڵکی کوردستانیش توانیبوویان خۆیان، خۆیان بەڕێوە ببەن.\nپارتی کرێکارانی کوردستان (پێ. کا. کا)\nسەرەتای سەرهەڵدانی ڕێبازو فکری ئاپۆچێتی لە ساڵی ١٩٧٦وە، دەست پێدەکات. . . دوو ساڵی سەرەتایی، لەژێر ناوو گرووپ و بازنەی جیا جیادا، خەباتیان کردووە. لەمە بەدواوە، بڕیار دەدەن چیتر بە پەرتەوازەیی و گرووپ گرووپ نەمێننەوە. بۆیە؛ بە ئامادەبوونی (٢٣)کەس، کە دووانیان کچ بوون، لە ڕێکەوتی ٢٧/١١/١٩٧٨، لە گوندی ( فیس )ی سەر بە قەزای (لیجە)ی شاری ئامەد(دیاربەکر)، یەکەم کۆنگرە (دامەزراندن) دەبەستن و هەر لەوێش دامەزراندنی (پارتی کرێکارانی کوردستان )، ڕادەگەیەنن. لە ١٥/٨/١٩٨٤شدا، خەباتی چەکداری دەست پێدەکەن. ئەم پارتە؛ بۆ بەدەست هێنانی مافە زەوتکراوەکانی نەتەوەکەمان لە باکوری کوردستاندا، باوەڕیان بە فکرو ئایدۆلۆژیای (مارکسی- لینینی) هەیە. خەباتی چینایەتی و نەتەوایەتی، بە یەکەوە گرێدەدەن. لەڕووی خەباتی ڕاگەیاندنەوە، کۆمەڵێک گۆڤارو ڕۆژنامەیان دەرکردووە. یەکەم پارتی کوردینە کە بوونەتە خاوەنی کەناڵی ئاسمانی. بۆ دەست نیشانکردنی یەکەم بڵاوکراوەیان(گۆڤار، ڕۆژنامە)، یەکێک لە ئەندام و دامەزرێنەرە دیارەکانیان (جەمیل بایک) دەڵێت؛ ( خەباتی ڕۆژنامەوانیی ئێمە بە یەکەمین کۆنفرانس لە ساڵی١٥/٧/١٩٨١ کە لە لوبنان بوو، دەست پێدەکات. لە کۆنفرانسی یەکەمدا ئەو بڕیارەمان وەرگرت کە ئێمە ڕۆژنامەی سەرخوەبوون لە ئەوروپا دەربخەین. لە ئاکامی ئەو بڕیارەدا، هەڤاڵان کاریان کرد سەرخوەبوون لە ئەوروپا دەرچوو. یەکەمین ڕۆژنامەی ئەم تەڤگەرە سەرخوەبوونە. ( بڕوانە؛ حەسەن جودی، مێژوویەک لە ئاگر، نهێنی و خۆڕاگری بزووتنەوەی ئاپۆچی، دیمانەیەک لەگەڵ جەمیل بایکدا، چاپی سێیەم، سلێمانی، ٢٠١٤، ل٤٢٩ ). ئەو (سەرخوەبوون)ەی جەمیل بایک باسی لێوە دەکات، سەرەتا لە فۆرمی ڕۆژنامەدا بووە، دواتر بۆتە گۆڤار. ئۆرگانی کۆمیتەی ناوەندی پارتی کرێکارانی کوردستان بوو. یەکەم ژمارەی بە (٢٠) لاپەڕە، لە کانوونی دووەمی ١٩٨٢، لەشاری (کوێلن)ی ئەڵمانیا، بەزمانی کوردی(کرمانجی ژووروو-ڕێنووسی لاتینی)و تورکی، دەرچووە. نرخەکەی یەک مارک و نیو بووە. ژمارە (٢)ی بە (٢٠) لاپەڕە لە شوباتی ساڵی ١٩٨٢دا، دەرچووە. ژمارە (١٢٠)ی بە (٢٤) لاپەڕە لە مانگی دێسێمبەری ١٩٩١دا، دەرچووە. پاش ئەوەی کە بە شێوەی ڕەسمی لەلایەن حکومەتی ئەڵمانیاوە لە ٢٦/١١/١٩٩٣دا، چالاکییەکانی ئەم پارتە قەدەغە دەکرێت، بنکەو بارەگای ئەم ئۆرگانەش (سەرخوەبوون)، بۆ هۆڵەندا دەگوازرێتەوە.\nبەڕای ئێمە، ئەو(سەرخوەبوون)ەی جەمیل بایک باسی لێوە دەکات، یەکەم کاری ڕۆژنامەگەریی ئەم پارتە نییە. یەکەم کاری ڕۆژنامەگەریی پارتی ناوهاتی، ئەو (سەرخوەبوون)ەیە کە زیندانیانی (پێ. کا. کا) لە زیندانی شاری (غازی عەنتاب)، لە مایسی (١٩٧٩)دا، دەریانکردووە. کاتێک کە ئەم بڵاوکراوەیە دەرچووە، شەش مانگ بەسەر دامەزراندن و ڕاگەیاندنی (پێ. کا. کا)دا تێپەڕیوە. ئەو (سەرخوەبوون)ەی کە لە زینداندا ئامادەکراوە، بە دەستی نووسراوەتەوە، لە دەرەوەی زیندان کۆپی کراوەو دابەشکراوە. یەکەم ژمارەی بەزمانی تورکی، لە مایسی ١٩٧٩دا، دەرچووە. ژمارە (٤)ی دوا ژمارە بووەو لە ئەیلولی ١٩٧٩دا، دەرچووە. پاشان هەر چوار ژمارەکە، لە بەرگێکدا، لە ئەڵمانیادا، جاپ و بڵاوکراوەتەوە. دووەم بڵاوکراوەی ئەم پارتە؛(هەوار) بووە. هەواریش پێش ئەم بەروارەیە کە جەمیل بایک دەست نیشانی کردووە. هەوار؛ ڕۆژنامەیەک بوو، بەزمانی کوردی (کرمانجی ژووروو-ڕێنووسی لاتینی)و تورکی، لە زیندانەکانی شاری دیاربەکر، دەردەچوو. (مەزڵوم دۆغان و فەرهاد کونتای و حەیدەر دورموش)، سەرپەرشتییان دەکرد. یەکەم ژمارەی بە هەشت لاپەڕە لە ١٩/٨/١٩٨٠دا، دەرچووە. ژمارە (٣)، دوا ژمارە بووەو لە ٢/٩/١٩٨٠دا، دەرچووە. جارێکی تر، لە ئەڵمانیا بەم شێوەیە چاپ کراونەتەوە؛ ژمارە (١)، لە ٥/٤/١٩٨١دا، دەرچووە. ژمارە (٢)، لە ٢٤/٤/١٩٨١دا، دەرچووە.\nکەواتە ( سەرخوەبوون)ەکەی زیندانی غازی عەنتاب، یەکەمین کاری ڕۆژنامەگەریی ئەم پارتە بووە. دووەم کاریشیان، (هەوار)ەکەی زیندانی دیاربەکر، بووە. ئەم (سەرخوەبوون)ەی جەمیل بایک، دەبێتە سێیەمین کار، نەک یەکەمین. پاش ئەم سێ بڵاوکراوەیە، ئەم گۆڤارو ڕۆژنامانەشیان بڵاو کردۆتەوە؛ (بەرخوەدان-ئەڵمانیا ١٩٨٣، پێشمەرگە- باکوری کوردستان ١٩٨٣، دەنگی کوردستان- زیندانی ئیستانبوڵ ١٩٨٩، شەڤکا بەرخودان- زیندانەکانی تورکیا ١٩٨٩، کورد ئا- ئەڵمانیا ١٩٩٢، سەرهلدانا کوردستان- زیندانەکانی تورکیا-ساڵی چاپکردنی نەزانراوە). لەم نۆ ناوونیشانەی باسمان کردن، پێنج دانەیان لە زینداندا، دەرچووینە. سێ دانەشیان لە ئەڵمانیادا، دەرچووینە.\nلەم بەسەرکردنەوەو دەورکردنەوەیەدا، دەگەینە ئەم ئەنجامانە؛\n(١)- هەر چوار پارتە سەرەکییەکەی سێ پارچەی کوردستان، (٩٤) ناوونیشانیان دەرکردووە، کە دەکاتە لە سەدا دوازدەو نیوی سەرجەم ئەم ناوونیشانانەی کە لەنێوان (ئازاری ١٩٧٥-١٩٩٣)دا، دەرچووینە. لەم (٩٤)دانەیە، (٤٦)یان، ( یەکێتی نیشتیمانیی کوردستان )، دەریکردوون. کە دەکاتە نزیکەی نیوەی بڵاوکراوەکان. بە هەرسێ حزبەکەی تر ئینجا هێندەی (یەکێتی)، بووینە. ئەم ڕێکخراوە، لە رووی کاری ڕۆژنامەگەریدا، پێشەنگی بێ ڕکابەرە. دوای (یەکێتی)، ئەمانی تر، بەم شێوەیە ڕیزبەند دەکرێن؛ پارتی دیموکراتی کوردستان (٢٣) دانە، حزبی دیموکراتی کوردستان-ئێران، (١٦)دانە، پارتی کرێکارانی کوردستان(پێ. کا. کا)، (٩)دانە.\n(٢)- یەکەم کاری ڕۆژنامەگەریی پارتی کرێکارانی کوردستان، ئەم (سەرخوەبوون)ەیە کە لە زیندانی غازی عەنتابدا لە مایسی ١٩٧٩دا، دەرچووە، نەک ئەم (سەرخوەبوون-١٩٨٢)ەی کە لە ئەڵمانیادا دەرچووە.\n(٣)- زۆربەی هەرە زۆری- لە نیوەی زێتر-ی بڵاوکراوەکانی پارتی کرێکارانی کوردستان، لە زینداندا دەرچووینە.\n(٤)- یەکێتی نیشتیمانیی کوردستان، سەرەڕای بەکارهێنانی زمانی کوردی و عەرەبی لە کاری ڕۆژنامەگەرییدا، پێشەنگە لە زمانە زیندووە جیهانییەکانی وەک؛( ئینگلیزی، هۆڵەندی، ئەڵمانی).\n(٦)- سەردەمی زێڕینی رۆژنامەگەریی حزبی دیموکراتی کوردستان-ئێران، لە پاش ڕوخانی شا لەساڵی (١٩٧٩)ەوە، دەست پێدەکات.


براکوژی، شەڕێکی تەواونەکراو\nلە مێژووی میللەتاندا بەتایبەت ئەوانەی وەک ئێمە بە قۆناخی راگوزەردا تێپەڕیون و خاوەن شۆڕشی چەکداری بوون، شەڕی ناوخۆ بەشێک لە لاپەڕەکانی مێژووییانی پڕکردووەتەوە.\nبەڵام بە دوو هۆکار کۆتایی بە قۆناخی شەڕی ناوخۆ هاتووە و نەگەڕاونەتەوە سەری، یان بەشەڕ ئاشتی سەقامگیر بووە، کە لایەک سەرکەوتنی بەدەستهێناوە، یاخود هوشیاری کۆمەڵگەکانیان گەیشتووەتە ئاستێک نەفرەتیان لە شەڕی خۆبەخۆ کردووە. بەڵام لە کوردستان وا نزیک دەبێتەوە لە شەش دەیە و شەڕی براکان کۆتایی نەهاتووە.\nلە ماوەی زیاتر لەم نیو سەدەیە شەڕی سارد و شەڕی گەرم درێژەی کێشاوە. هیچ لایەکی تەرەف لەم شەڕە نەیتوانیوە بەهێز کۆتایی بە شکۆی لاکەی دیکە بهێنێ. ئاستی هوشیاری گشتی کۆمەڵگە و ئەندامانی ئەو دوو بەرەیەش نەگەیشتووەتە ئاستێک نەفرەت لە شەڕی براکوژی بکات.\nبۆیە تاوەکو ئێستا قۆناخی شەڕی براکوژیمان تێنەپەڕاندووە. ئەگەر لەنێوان هەر دوو جەولەی شەڕیشدا بۆ ماوەیەک ئاشتی بەرقەرار بووبێ، ئاشتی و سەقامگیرییەکی کاتی بووە. چونکە شەڕ لە دوو حاڵەتدا رووناداتەوە، بە نەفرەتلێکردن و بەتێکچونی هاوسەنگی هێز.\nئێمە لە کوردستان نەک نەفرەتمان لێنەکردووە، بەڵکوو کردوومانە بەسەرچاوەی هێز و وزەی بەردەوامی حیزب و پەروەردەکردنی نەوەکان. ژمارەی زۆر بەکوشتدان بووەتە شانازی. تەماشاکە وا بیست و دوو ساڵە شەڕ راگیراوە، ئاشتییەکی رووکەشیشبێ بەرقەرارە، کامەیە ئەو رێگایانەی گیراونەتەبەر بۆ ئەوەی دڵنیایی دووبارەنەبوونەوەی شەڕ دەستەبەر بکات.\nهێزی چەکداری هەردوولا زیاتر بووە کەمی نەکردووە، دەزگای هەواڵگری و ئەمنی حیزبی تۆکمەتر بوون و لاواز نەکراون، پەروەردەی حیزبی رق ئەستورتر بووە، دیموکراتخواز و ئاقڵمەندانی ناو حیزب باریان خوار و دەمارگیر و کینە لەدڵەکان داشیان سوارە. ئەگەر جاران چاویان لە دەستی بێگانە بوو چۆڕ چۆڕ چەک و پارە بکاتە ئاشی ناتەبایی ناو ماڵی کوردەوە، ئێستا قاسەی حیزبەکان پڕ و جبەخانەکانیان لێواولێوە.\nدوو دەیەی رابردوو دەرفەت هەبوو بە دروستکردنی هێزێکی چەکداری نیشتمانی، چەک لە دەستی حیزبەکان دەربهێنرێ. بە دروستکردنی دامەزراوەیەکی ئەمنی نەتەوەیی، دەزگای ئەمنی حیزب نەهێڵدرێت. لە پەراوێزی ئەو ئاشتیی و رێککەوتنانەی نێوانیان دەکرا پێکەوە بەنەفرەتکردنی رابردوو، ئایندەیەکی مسۆگەرتر دروستکرابا. بەڵام ئەو هەل و دەرفەتانە تێپەڕین و هیچمان نەکرد.\nببینە پاڵەوانەکانی شەڕی ناوخۆ ئەوانەی دەستیان بە خوێنی براکوژی سوورە گەیشتن بەکوێ؟ تا دڵڕەقتربووبن زیاتر باڵایانکردووە، ئەوانەی زۆرترین دیلیان کوشتووە قارەمانترن. تەماشاکەن ناوی شەقام و یانە و پارک و سەنتەر و قوتابخانە و تەنانەت مزگەوتیش، چەندیان بەناوی دیلکوژە براکوژەکانەوە کراون؟ ببینن ئەوانەی لەنێو ئەم دوو حیزبە زۆرتر رێزلێگیراون و رۆڵیان پێدراوە، ئەوانە و کەسوکاری ئەوانەن کە لەسەنگەری براکوژیدا قارەمانتر بوون.\nهەر خۆیان جیاکارییان لەنێوان ئەوانەدا کردووە کە لە سەنگەری بەرگری لە گەل و خاکی کوردستان شەهید بوون و ئەوانەیان کە لە سەنگەری دژ بە براکاندا کوژراون، ئەوانەی براکوژی رێزلێگیراوترن. ئەمە دەرخەری راستییەکی مەترسیدارە لە زیهنیەتی ئەم دوو هێزەدا خۆی حەشارداوە. ئاماژەی ئەوەیە لە ریزبەندی دووژمن و نەیاردا یەکتریان لە ئاستی پلە یەکی دووژمن ئەژمار کردووە.\nئێستا لە نێو پارتی زۆرن ژمارەی ئەوانەی یەکێتی بە دووژمنی هەرە لەپێشتری خۆیان دەبینن وەک لە دووژمن و داگیرکەرانی کوردستان. لەناو یەکێتیشدا زۆرن ئەوانەی پارتی و بنەماڵەی بارزانی بە دووژمنی لەپێشتر دەبینن وەک لە دووژمن و داگیرکەران. ئەم ئامادەییە و گەشەکردن و باڵاکردنیان بۆ ناوەندەکانی بڕیار، حەتمیەتی قۆناخێکی دیکەی ماڵوێرانکەری شەڕی براکوژی بەرجەستە دەکات، ئەو شەڕە ناوخۆییەی کە هێشتا تەواو نەکراوە.\nجا ئەگەر لە چوار دەیەی شەست و چوار تا کۆتایی نەوەتەکان بەچەکی ژەنگاوی و فیشەکی قاچاخ و جارجار کۆمەکی دووژمنان ئەو شەڕانەکرابن کە بە ئەندازەی شەڕی هەموو داگیرکەران رۆڵەی کورد تێدا بوونەتە قوربانی، ئێستا هەردوولا خاوەن چەکی زۆر پێشکەوتوون، هەمەری گوللەنەبڕ، ساروخ و کاتیۆشا و هێزی مەشقپێکراوی کۆماندۆ و تەنانەت هەلیکۆپتەری جەنگیش، بۆیە شەڕی ماڵوێرانکەر ئەو شەڕانە نییە کەتێمان پەڕاندووە، بەڵکوو لە پێشمانەوەیە.\nئەوەی لە چەند رۆژی رابردوو روویدا، دەرکردنی بەیاننامە بە زمانی هەرزەکارانەی لاکۆڵان لە ناوەندە جیاجیاکانی ئەم دوو حیزبەوە دژ بەیەکدی، چیمان پێدەڵێن. بەتایبەتیش لەکاتێکدا هەموو مرۆڤایەتی رووبەڕووی گەورەترین هەڕەشەو مەترسی بووەتەوە بەهۆی ڤایرۆسێکەوە.\nحیزب و حکومەتەکانی میللەتانی دیکەی دونیا هەرچی کێشە و ناکۆکی ناوخۆیی هەیە وەلایان ناوە و سەرقاڵی ئەوەن چۆن خەڵکەکەیان لەم بەڵا جیهانییە بە کەمترین زیان لێی دەرچێت، کەچی لە هەرێمی کوردستان لەپاڵ ئەم هەڕەشەیەی رووبەڕووی مرۆڤایەتی بووەتەوە، مەترسی گرانی و نەبوونی و قەیرانی دارایش لەبەر دەرگامانە، ئەمانە لەبری خۆتەرخانکردن بۆ چۆنێتی خۆپارێزی میللەتەکەمان، لەم دۆخە هەستیارەدا خەریکە ئاگری فیتنەیەک هەڵدەگیرسێنن کە هەموو میللەتەکەی تێدا ببێتە قوربانی.\nئەوەی روویدا دەرخەری راستییەکی تاڵە کە خەڵکانێک لەناو نوخبەی سیاسی بڕیاربەدەست لە حیزب و حوکمڕانی کوردی لە ئاستی بەرپرسیارێتی ئەم قۆناخەدانین، چی بەوەی بەو عەقڵییەتە هەرزە بازاڕییەی لە ناوەخنی موخاتەبەی یەکدی و کۆمەڵگەدا خستیانەڕوو، هەروەها لە دەرخستنی ئەو راستییە مەترسیدارەی ئەمانە زۆر ئاسان رادەکێشرێنە ناو ململانێ و شەڕی ناپێویستەوە. دەرکەوت زۆر ئاسان دەخلیسکێن و لەهەر چرکەساتێکدا هەلومەرجی نەیارانی کورد بیخوازێت، پەلکێشیان دەکات بۆ شەڕی ناوخۆ.\nبۆ ئەوەی کوردستان ئەم قۆناخە بە ئاشتی تێپەڕێنێ، بۆ ئەوەی دڵنیایی دروستبێ کە براکان دەستیان ناچێتەوە خوێنی یەکدی. ئەو نوزەیەی ماوە لە ناو دەسەڵات و بڕیار بەدەستانی هەردوولا کە هەست بە بەرپرسیارێتی دەکەن، دەبێ هەندێ بڕیار و هەنگاوی ئازایانە بنێن لەوەی چەک لە دەستی حیزب دەربهێنن. ئەگەر ئەمە نەکەن ئەوە براکوژی وەک شەڕێکی تەواونەکراو لە پێشمانە.\nئەم ووتارە لە ماڵپەڕی رووداو وەرگیراوە


مورسی و ئەزمونی ئیخوان لە تەرازوودا\nمردنی كتوپڕی سەرۆكی پێشووی میسر محەمەد مورسی لە كاتی دادگایی كردنی، مەسەلەی پەیوەندیی نێوان دەوڵەت و ئیسلامی هێنایەوە بەر باس.\nلە یەكەم هەڵبژاردنی ئازاددا، لەوەتەی رژێمی پاشایەتی لە میسر لە ساڵی 1952 رووخاوە، كاندیدی ئیخوان موسلمین محەمەد مورسی لە ساڵی 2012دا سەركەوتنی بەدەستهێناو بووە یەكەم سەرۆكی مەدەنیی هەڵبژێردراو بەشێوەیەكی دیموكراتییانە لە مێژووی میسردا. پاش حەوت ساڵ لەم ئەزموونە دراماتیكییە، ئێستا دەردەكەوێ كە لەو كاتەدا هێشتا میسر نە بۆ ئەزموونی دیموكراسی لەبار بوو نە بۆ ئەزموونی هاتنە سەر كاری ئیسلامییەكان. محەمەد مورسی بە شێوەیەكی دیموكراتییانە گەیشت بە دەسەڵات، هەرچەند ئیسلامییەكان لە رووی فیقهییەوە باوەڕیان بە دیموكراسی نییە.\nهەرەسهێنانی رژێمی حوسنی موبارەك لە ساڵی 2011، بۆشایی دەسەڵاتی لە میسر هێنایە ئاراوەو...\nلە راستیدا یەكێتیی نیشتمانیی كوردستان رێك پاش 64 رۆژ لە كۆتایی هاتنی شۆڕشی پێشوو راگەیەندراوە، لە كاتێكدا كە...\nهەست دەكرێ ئەمریكییەكان دودڵن لە بڕیارداندا. ئەوەی ئەم دوودڵییەش دەسەلمێنێ ئەوەیە كە سەرۆكی ئەمریكا لە جیاتی ئەوەی بە...


بە تەمایە جلەکانی ژێرەوەی بکاتەوە بەر. زمانی پێشکەوتوو‌و گەشەکردوو، ئەو زمانەیە لەخەم ڕستووە و لە هەمووشێک لە خۆ بۆتەوە. زمانێک کە لێی خاترجەمین ناکەوێتە بەردەستی لەفەفرۆ‌ش‌و ساندویچ فرۆشەکانی سەر شەقامەکانی سە‌هۆڵەکە‌و شێخەڵڵا و ئیقباڵ‌و مەلاجامی، ئیدی بۆ ئەوە نابێ خەمی بۆ هەڵبگرین. ئەم زمانە پوخت‌و پاراوەمان دوور لە هەر چەشنە برژاندن‌و دەمارگرژییەک خەریکە زۆر بە خێرایی قۆناخەکانی پێشکەوتن دەبڕێت. لە سەروبەندی ساڵرۆژی هەشتی مارس‌دا وەک هەموو بۆنە‌و رێکەوتێکی دیکە، بابەتی تایبەت بەم رۆژە زیاتر دەکەوێتە سەر زار‌و زمانان. هەر بەم هۆیەشە لەم چەند رۆژەدا، ژن‌و ئافرەت بە هەوای سوێچکەیی‌و سێ‌پێیی‌و شێخانی‌و داغەیی‌و رۆینە لە سەر زمانی هەموو کەس هەڵدەپەڕن. ئەم هەڵپەڕکێیە جیاوازی بە زمانی نێر‌و مێ ناکات‌و هەرکەسێک لەم دوو رەگەزە ئازیز و مێهرەبانە دەمی بکاتەوە‌و گۆشەیەکی زمانی دەرکەوێت، ئەوە هەڵپەڕکێیە دەست پێدەکات.


دۆزینەوەی چارەسەری بۆ سێ نەخۆش کوشندە\nhunar 10/08/2016 - 13:33 بڵاوکراوەتەوە لە هەواڵ/تەندروستی\nزانایانی بواری تەندروستی لە بەریتانیا، چارەسەریان بۆ سێ نەخۆشیی کوشندە دۆزییەوە.\nبە گوێرەی هەواڵێکی رۆژنامەی "Nature" دوای ئەنجامدانی نزیکەی ٣ ملیۆن تاقیکردنەوە زانایان لە بەریتانیا سەرئەنجام توانیان چارەسەری ئەو نەخۆشیانەی کە بەهۆی مشەخۆرەکانەوە دروست دەبن وەک نەخۆشی شاغاس، لەشیمانیا و نەخۆشی تێکچوونی خەو بدۆزنەوە.\nلە روونکردنەوەیەکدا زانکۆی یۆرک ئەوەی ئاشکرا کرد کەوا دوای هەوڵ و ماندوبوونێکی زۆر توانیویانە چارەسەری نەخۆشییەکانی شاغاس، لەشیمانیا و نەخۆشی تێکچوونی خەو کە نەخۆشی کوشندەن و بەهۆی مشەخۆرەکانەوە دروست دەبن، بدۆزنەوە.\nدکتۆر ئەلماری مایبورگ، لە زانکۆی یۆرک رایگه‌یاند : "یەکەم جارە چارەسەری سێ نەخۆشی بە هەمان دەرمان دەدۆزرێتەوە".\nئەو زانایە ده‌ڵێت: "نەخۆشییەکانی شاغاس، لەشیمانیا و نەخۆشی تێکچوونی خەو نەخۆشی کوشندەن و ساڵانە نزیکەی ٢٠ ملیۆن کەس لە ئەمریکای باشوور، ئەفریقا و ئاسیا دووچاری ئەو نەخۆشیە دەبن لەم ژمارەیەش ٥٠ هەزار گیان لەدەست دەدەن".


بە فێربوونی ماشین ئاسەواری هەڵبژاردنی سروشتی لە جینۆمی مرۆڤدا دەدۆزرێتەوە | ڕێکخراوەی زانستی فەرهەنگیی هۆژان\nخەزەڵوەر 11, 2718 Hojan ئەندازیاری و تەکنۆلۆژی, زانیاری, هەواڵ و زانیاری 0\nبە فێربوونی ماشین ئاسەواری هەڵبژاردنی سروشتی لە جینۆمی مرۆڤدا دەدۆزرێتەوە\nدیاریکردنی ئەوەی کە کام بەشەی جینۆم لە پەرەسەندندایە کارێکی زۆر ئاستەمە. جینۆمی هەرکەسێک لە سێ ملیارد بلۆک بە ناوی نوکلیۆتاید پێک دێت، و توێژەران بۆ ئەوەی ئەو نەخشانە بدۆزنەوە کە دەریدەخەن چۆناوچۆن جینەکان لە میانەی پەرەسەندندا دەگۆڕێن، دەبێت دراوەی جینۆمی هەزاران کەس بپشکنن.\nبۆ دۆزینەوەی ئەو نەخشانە، ژمارەیەکی بەرچاو لە پسپۆڕانی جەنەتیک ڕویان کردووەتە فێربوونی قووڵ کە بەشێکە لە فێربوونی ماشین و ژیریی دەستکرد. پێشەنگەکانی ئەم ڕێبازە پێیان وایە کە شێوازەکانی فێربوونی قووڵ، کەمتر پشت دەبەستن بە گریمانەکان لەسەر چۆنیەتیی شوێنپێ جەنەتیکییەکانی هەڵبژاردنی سروشتی.\nئامرازێکی فێربوونی قووڵ بە ناوی “دیپ سویپ” لە لایەن توێژەرانی زانکۆی هارڤارد و ئێم.ئای.تی پەرەی پێدراوە کە توانی ٢٠،٠٠٠ دانە نوکلیۆتاید دەستنیشان بکات. هەندێک لەم بازدانە سادانە لەوانەیە کاریگەرییان هەبووبێت لەسەر مانەوەی مرۆڤ لە بەرامبەر نەخۆشییەکاندا، وشکەساڵی یان ئەو شتەی کە چارڵز داروین پێی دەوت “مەرجەکانی ژیان”.\nلە ساڵانی ١٩٧٠ەوە، پسپۆڕانی جەنەتیک مۆدێلی بیرکارییان بۆ وەسفکردنی جێپەنجەی هەڵبژاردنی سروشتی لە دی.ئێن.ئەیدا پەرە داوە. ئەگەر بازدانێک ڕوو بدات کە ببێتە هۆی ئەوەی کەسێک زیندوو بمێنێتەوە یان منداڵی لێ بکەوێتەوە، ڕێژەی ئەو جینە لە درێژایی کاتدا زیاد دەکات.\nنموونەیەکی سەرنجڕاکێشی ئەو بازدانانە توانایی ئەوە بە مرۆڤ دەدات کە شیری مانگا بخواەتەوە. ئەو بازدانە ئەو تواناییە دەدات بە جەستە کە لاکتاس بەرهەم بهێنێت کە ئەویش ئانزیمێکە بۆ هەرسکردنی شەکری ناو شیر. بە شیکاریی جینۆمی مرۆڤ بە شێوازە ئامارییەکان، توێژەران بەوە گەیشتوون کە ئەم بازدانە زۆر بە خێرایی هەزاران ساڵ لەمەوبەر لە ئەورووپادا بڵاو بووەتەوە. ئێستاکە نزیکەی ٨٠ لە سەدی خەڵکی ئەوروپا ئەم گۆڕانە جەنەتیکییەکان هەڵگرتووە.\nDeep sweep دیپ سویپ\nDeep learning فێربوونی قووڵ


مـریـەم کچۆڵەیەکی کوردی جوانکـیلە و زیرەک و رووخـۆشە، لە نەرویج لەدایکـبووە. دایک و باوکی لە ماڵەوە هەر بە زمانی شیرینی کوردی لەگەڵیدا دەدوێن.. بۆیە مریـەم بە باشی کوردی دەزانێت، لە باخچـەی منداڵانیـشدا فـێری زمـانی نەرویـجی بووە.\nپـار مریەم شەش ساڵان بوو، لە بەهاردا لەگەڵ دایک و باوکیدا، بە سەردانی بۆ ماوەی سێ هەفـتە هاتنەوە بۆ شاری سلێمانی لە باشووری کوردستان، کە کەسوکـاری دایک و باوکی لەم شارەدان. کەسوکاری دایـکی و باوکـی ناسی. بۆ گەڕان و سەیرانیش بردیان بۆ گەلێ شوێنی کوردستان. مریـەم بە جوانی دیمەنە جـوان و قەشەنگەکـانی کوردستان و بە گـوڵ و گـوڵـزاری جـوان و بـۆنخـۆشی بەهـاری کوردسـتان زۆر سەرسام بـوو.\nمـریـەم ئێستا تەمـەنی حـەوت سـاڵە، لە پـۆلی یەکـەمی قوتـابخـانەی بنەڕەتی دایـە.\nدایکی لە ماڵەوەدا، لە نێو خانە شووشەییەکانی رەفتەکانی چـێشتخانەکەیاندا، کۆمەڵێک شووشەی بچـووکی ریزکـردوون، کە پـڕن، لە کـاری و لە بەهـاراتی بـریانی و کـفـتە و شفتە و یاپـراغ و جاتـرە بۆ ناو نۆکاو و بیـبەری تیژ و زەردەچـێوە و چەنـدین ئاڵەت و بەهـاراتی تر.. کە بەتاڵ بوونایە دووبارە پڕی دەکـردنەوە.. لەسەر پارچە کاغەزیش بە کوردی نـاوی یەک بە یەکی بەهـاراتەکـانی نووسـیوون.. ئەوەی کە سەرنجی مـریـەمی راكێشا ئەو شووشەیە بوو، کە دایکی بە جـیا لە نێـو خانـەیەکی رەفـتەکاندا دایـان بوو، لەسەریشی نووسیـبوو. مـریـەم وایـدەزانی کە ئـەوەش جـۆرێکە لە بەهـاراتی چـێـشت، بەڵام نەیبینی کە بۆ یـەک جارێیش دایکی ئەوەی لەو شووشەیەدایـە بەکـاری بهـێنێت.\nمریـەم: دایکە ئەو شـووشە بە تەنیایە، چ بەهـاراتێکی تێـدایە؟ بۆ بەکـاری نـاهـێنیت؟\nدایـکی (بە زەردەخەنەیەکی ناسکەوە): مریـەم گیـان ئەو شـووشەیە خـۆڵی تێـدایە.\nمریـەم (بە پێکـەنین و سەرسامـیـیەوە): خـۆڵـی تێـدایە؟!\nدایکی: بەڵـێ.. خـۆڵـی کوردسـتانی تێـدایە.\nدایـکی: بەڵێ کچـە شـیرینـەکەم، لـێرە و لـە هەمـوو وڵاتێکـدا خـۆڵ هـەیە.\nمریـەم: کەواتە خـۆڵی کـوردسـتانت بۆچـییە؟!\nدایکی: ئەم پرسیارەتم پێخۆشە. مریەم گیان، من و باوکت لە کوردستان لەدایک بووین. لە کوردستان گۆش و پەروەردە بووین و گەورە بووین، هەوای کوردستانمان هەڵمژی، ئاوی کوردستانمان خـواردەوە، لە بەروبـوومی خـاكی کوردستانـمان خـوارد.\nمریـەم: ئەمـانە تێگـەیـشـتـم، ئـەی ئـەو خـۆڵـەی کوردسـتانتـان بـۆ لـەوێ دانـاوە؟\nدایکی: تا رۆژانـە بیبینین و هـەمیشە کوردستان لە بـیر و خەیاڵ و لەبەرچاومان بێـت.\nمریـەم (لە دوای کەمێک دامان و بیرکـردنەوە): دایکـە گیـان، لە ئەمـڕۆوە کوردسـتان نیشـتمانی یەکـەمی منـیـشە، خـۆشـم دەوێـت، ئـەو خۆڵـەشـم خـۆشـدەوێـت.\nدایکی (لە باوەشی کرد و سی و چوار ماچی کرد): دەمخـۆش کچە ژیـر و زیـرەکـەکەم.\n٢٠١٩ - نەرویج


وەفدێكی كۆمەڵە‌و پارتی دیموكراتی كوردستان كۆبوونەوە - کۆمەڵەی زەحمەتکێشانی کوردستان\nرۆژی 24ی رەشەمە وەفدێكی كۆمەڵەی زەحمەتكێشانی كوردستان سەردانی ئەنجومەنی سەركردایەتی پارتی دیموكراتی كوردستان لەسلێمانی‌و هەڵەبجە – یان كرد.\nوەفدی كۆمەڵە كە لەلایەن هاوڕێ عومەر ئێلخانیزادە، سكرتێری گشتیی كۆمەڵەوە سەرپەرستی دەكرا لەلایەن وەفدی پارتی، بەڕێز شێخ ئەدهەم بارزانی، سەرۆكی ئەنجومەنی سەركردایەتی پارتی دیموكراتی كوردستان لەسلێمانی‌و هەڵەبجە پێشوازییان لێكرا.\nلەكۆبوونەوەكەدا كە نزیكەی 2 كاتژمێری خایاند قسەو باسێكی چڕ‌و پڕ لەسەر بارودۆخی ناوچەكە‌و بەشە جیاجیاكانی كوردستان كرا‌و گرنگی‌و هەستیاریی دۆخەكە بۆ پرسی كورد لەناوچەكە خرایە بەرباس.\nلەودیدارەدا هەردوو لا جەختیان لەسەر هاوئاهەنگی زیاتری لایەنە كوردییەكان لە هەموو پارچەكانی كوردستان كردەوە‌و بڕیاریشدرا لەم پێناوەدا گرنگیی‌و بەردەوامیی بە كۆبوونەوە‌و دیدارەكانی نێوان هەردوو لا بدرێت‌و پەیوەندییەكان چڕتر بكرێتەوە.\nبەشداری كۆمەڵە لەكۆبوونەوەی نێونەتەوەیی حیزبە سۆسیالیستەكان... دایكی هاوڕێیەكی گیانبەختكردوی كۆمەڵە ماڵئاوایی لە ژیان كرد...


دەما مرۆڤ د پەنجەرەیا کوردستانی را ل بوویەرا بنێرە ! - دارکا مازی\nترکیا و باکورێ کوردستانێ کەتینە د ناڤا پێڤاژۆیا ھلبژارتنان دا و رۆژانە وەک کو دێ سبەھی ھلبژارتن چێببن ھەر ئالیەک ل گۆرا خوە حەسابا دکە و پرانیا داخویانیا و گۆتوبێژان د ڤێ چارچۆڤەیێ دانە.\nل وەلاتێن وەک ترکیا د پێڤاژۆیا ھلبژارتنان دا گۆتنا چ بھایێ خوە نینە. ژ بەر کو ھەر ئالی چ دبێژە بلا بێژە، پشتی ھلبژارتن داوی تێ، ھەرکەس پشتا خوە ددە گۆتارێن خوە و سۆزێن دایین. ئەڤە ژ سالێن 1946ێ پێڤە ب ڤی ئاواییە. ژ بەر ڤێ یەکێ پرانیا سیاسیان د ڤێ دەربارێ دا چ بها نینە.\nنھا پرانیا ئالیێن سیاسی د پەنجەرەیا خوە دا ل پرسگرێکان دنێرن و پرسێن ھەیی شرۆڤە دکن، ھەروەھا د ڤی چەرچۆڤەیێ دا ھەڤدو رەخنە یان ژی تاوانبار دکن.\nلێ ئەم دەما وەک کورد د پەنجەرەیا کوردستانی دا، دەستخستنا مافێن نەتەوی پیڤان وەربگرین، گەلەک تشت تێنە گوھەرتن و دیمەنەک تایبەت ل ترکیا دەردکەڤە پێشیا مرۆڤ.\nھەمی پارتیێن سیاسی د دەما ھلبژارتنان دا بەحسا پرسا کورد دکن و ل گۆرا وێ ژی ھەولددن دەنگێ کوردا بدەستڤە بینن. ژ ئالیەک دن ڤە ھنەک پارتیێن ب ناڤێ کوردا تەڤدگەرن و سەری دا ژی ھەدەپە د ڤێ پێڤاژۆیێ دا ل گۆرا خوە پرسا کورد دکن دەرنجکەک و بەرژەوەندیێن خوەیێن رێخستنی و کەسایەتی بنگەھ دگرن و تەڤدگەرن.\nژ بەری دەمەکێ ھەڤسەرۆکێ بەرێ یێ ھەدەپێ «سەلاحەدین دەمیرتاش» نامەیەک دەرخست و ئەو نامە د رۆژەنەمەیا ئینتەرنەتی T24ێ دا ھاتە وەشاندن. دەمیرتاش وەک سەرۆکێ پارتیەک ترکیا یا کەمالیست پێشنیارا دکە. د بەشەک ژ نامەیا خوە دا بەحسا پرۆسەسا ھلبژارتنا دکە و بانگی ھێزێن وەک خوە دکە و دبێژە ژ بۆ ئەم ڤێ دەستھلاتێ بگوھەرن دڤێ دەست د ناڤ دەست تەڤبگەرن و دەست بدن ھەڤ. دەمیرتاش پیڤانێن دەستداناھەڤ ژی ئاشکەرا دکە و دبێژە: ژ بۆ گوھەرتنا مەزن ئامادەبن. بلا ھەرکەس دەستبدە ھەڤ و ل تەنشتا ھەڤدو بسەکنە. پیڤانا مەیا ھەڤبەش ‘جومھوریەتا دەمۆکراتک’ە. مالا مە یا ھەڤبەش ترکیایە. دەولەتا مەیا ھەڤبەش جومھوریەتا ترکیایە.\nدەمیرتاش بەحسا ژ نوو ڤە ئاڤاکرنا ترکیا دکە و دبێژە کو ئەم ترکیا ل سەر ستوونێن جومھوریەتێ ژ نووڤە ئاڤابکەین و دەمۆکراسیەک راستەقینە بینین ترکیا. دەمیرتاش باسی کوردستانێ و مافێ کوردا ناکە. ژ بەر کو، دەما تە گۆت ترکیا دەولەتا مەیا ھەڤبەشە، نە ھەوجەیە تشتەک دن بهێت گۆتن.\nد سەری دا جەهەپە، چەپێن ترک و کەمالیستان پشگریەک مەزن دان ڤێ گۆتارا دەمیرتاش. باشە ئەم وەک کورد دەما کو دەستکەفتیێن نەتەوی وەک پیڤان قەبوول بکەین و د پەنجەرەیا کوردستانی دا ڤێ یەکێ بنرخینین، پیدڤییە ھەلوەستا مە چبە؟ ئەڤ خالا ھەری گرینگە کو، ئەم دیتنا خوە ب ئاوایەک زەلال بێ کو تو بەرژەوەندیەکێ بنگەھ بگرن ھەلوەستا خوە دیار بکن.\nوێ دەمێ ئەم چەوا ئالیێن کو هەیا نها کوردا ئینکار دکن، ئەو دەولەتا کو بناغەیێ وێ ل سەر ئینکار و ئیمھاکرنا کوردا ھاتیە ئاڤاکرن دپارێزن شرۆڤە دکن، دڤێ گۆتارا دەمیرتاش ژی ب ھەمان ئاوایی شرۆڤە بکن و ببن خوەدی ھەلوەست.\nل ڤێ دەرێ پیڤان، گۆتارێن ل دژێ دەستکەفتیێن کوردا و خوەدی لێ دەرکەتنا دەولاتا جومھوریەتا ترکیایە.


شاندی ژنانی شەنگال لەگەڵ ڕێکخراوی ڕژاک کۆبوونەوە – کوردی – RojNews.News\n21/10/2020 - 4:46:49 pm\nشاندی ژنانی شەنگال لە درێژەی دیدارەکانیاندا لە سلێمانی لەگەڵ ڕێکخراوی ژنانی ئازادیی کوردستان-ڕژاک کۆبوونەوە و تاوتوێی پێکهێنانی هەڵوێستێکی هاوبەشیان کرد دژ بە ڕێککەوتنی هەرێمی کوردستان و بەغدا لەسەر شەنگال.\nئەمڕۆ شاندی ژنانی شەنگال کە ماوەی دوو ڕۆژە لە شاری سلێمانین، لەگەڵ شاندێکی ڕێکخراوی ژنانی ئازادیی کوردستان-ڕژاک کۆبوونەوە و تاوتوێی دۆخی شەنگال و ڕێککەوتنی نێوان هەولێر و بەغدا-یان لەسەر شەنگال کرد.\nشاندەکەی شەنگال لە کۆبوونەوەکەدا ڕێککەوتنی هەولێر و بەغدا بە دووبارەکردنەوەی فەرمان لەسەر ئێزدییەکان ناوبرد و ئاماژەیان بەوەکرد، کە دەوڵەتی تورکیش دەستی لەو ڕێککەوتنەدا هەیە.\nهاوکات داواشیان کرد ڕێکخراوە مەدەنییەکانی باشوری کوردستان و بەتایبەت ڕێکخراوەکانی بواری ژنان بەیەکەوە لەدژی ئەو ڕێککەوتنە بڕژێنە شەقام و بە چالاکیی جۆراوجۆر خاوەنداریی لە خەڵکی شەنگال و گەلی ئێزدیی بکەن.\nلایخۆیانەوە نوێنەرانی ڕێکخراوی ڕژاکیش وێڕای بەخێرهاتنکردنی شاندەکەی شەنگال، ئیدانە و دژایەتیی خۆیان بۆ ڕێککەوتنی حکومەتی هەرێمی کوردستان و حکومەتی عێراق لەسەر شەنگال دەربڕی و بە پێشێلکردنی ئیرادەی ئێزدییەکان وەسفیان کرد.\nهاوکات پشتیوانیی خۆیان بۆ خەڵکی شەنگال دووپاتکردەوە و ئاماژەیان بەوەکرد، کە هەوڵدەدەن بەشێوەی کردەیی کار لەسەر داواکارییەکانیان بکەن بەمەبەستی جوڵاندنی شەقام و ئەنجامدانی چالاکیی جەماوەریی بۆ پشتیوانیی خەڵکی شەنگال.


ڕووسیا داوای بەشداریکردنی کوردەکان دەکات لە وتووێژەکانی ئاشتی سوریا\nڕووسیا جارێـکی دیکە جەختی لە گرنگی بەشداریکردنی کوردی لە دانوسـتاندنەکانی ئاشتی سوریا کرد، ئەوانەی بڕیارن بە سەرپەرشتی نەتەوە یەکگرتووەکان لە جنێڤ بەڕێوەبچن.\nئەمڕۆ هەینی لە مۆسکۆ لە کۆنگرەیەکی ڕۆژنامەوانی هاوبەشدا لەگەڵ وانگ یی هاوتا چینیـیەکەی ، سێرگێی لاڤرۆڤ وەزیری دەرەوەی ڕووسیا داوای لە ستافان دیمستۆرا نێردراوی نەتەوە یەکگرتووەکان بۆ قەیرانی سوریا کرد کوردیش بەشداری پـێبکات لە دانوسـتاندنەکاندا.\nلاڤرۆڤ گوتی" ئەنجامدانی وتووێژەکان بەبێ کورد بۆ دانانی حوکمڕانیـیەکی نوێ لە سوریا بە مەبەستی ئامادەکاری بۆ هەموارکردنی دەستور و سازکردنی هەڵبژاردنەکان، پـێشـێلکردنێـکی ئەوپەڕی مەترسیداردەبێت بۆ مافەکانی کۆمەڵێـکی گەورە و گرنگی سوریا."\nگوتیشی کوردەکان هاوپەیمانی هەریەک لە ئەمەریکا و ڕووسیان و کۆنترۆڵی بە لایەنی کەم 15% ی خاکی سوریا دەکەن.\nلاڤرۆڤ باسی تورکیای کرد و گوتی تەنها تورکەکانن ڕێگە نادەن کوردی سوریا لەوانەی پارتی یەکێتی دیموکراتی (پەیەدە) بانگهێشتی دانوستاندنەکان بکرێن.\nپاشان ئاگاهی دا کە ئەگەربێت و وتووێژەکان بەبێ بەشداری کورد دەسـتپـێبکاتەوە، ئەوا ئاماژەیەک دەبێت بۆ لاوازی کۆمەڵی نێودەوڵەتی. گوتیشی دورخستنەوەی کوردەکان لە بەرژەوەندی ئەوانە دەبێت کە نایانەوێت لە ناو سوریادا بمێنەوە، بەڵکو دابەشی بکەن.\nدواتر وەزیری دەرەوەی ڕووسیا گوتی دەبێت دیمستۆرا بڕیاری دورستبدات. باسی لەوەش کرد ئەوان بەردەوامن لە پەیوەندی لەگەڵیدا و بە توندی هەڵوێستی خۆیان بۆ نیشانداوە. ئاماژەی کرد کە دوێنی سەرلەنوێ بۆ ئەم مەبەستە پەیوەندی پـێکردووەتەوە.


له‌لایه‌ن: - ڕاوێژ نورالدین - به‌روار: 2020-09-22-00:32:00 - کۆدی بابەت: 493\nڕژێنەكانی زاوزێ، هێلكەدان لە مێیە، و گون لە نێرەدا دەگرێتەوە. ئەو ئەندامانەن، گەمیتەكان و كۆمەڵە توخمە هۆرمۆنی ستیڕۆدی بەرهەم دێنن. توخمە هۆڕمۆنەكان، گۆڕانەكانی لەش ڕێكدەخەن، كە لە تەمەنی پێگەیشتن دەست پێدەكات، تەمەنی پێگەیشتن، ئەو قۆناغەی هەرزەكارییە كە تێیدا ئەندامەكانی زاوزێ پێدەگەن و توخمە سیفەتە دووەمییەكان دەردەكەون.\nلە تەمەنی پێگەیشتنی نێرەدا بەرهەمهێنانی تۆو دەستپێدەكات و دەنگ گڕ دەبێت، و سنگ فراوان دەبێـت و موو لەسەر لەش ڕووی دەم و چاو گەشە دەكات، بەڵام لە مێیەدا سوڕی كەوتنە سەرخوێن دەست پێدەكات، و هەردوو مەمك گەشە دەكەن و حەوز فراوان دەبێت. پلی پێشەوەی ژێر مێشكە ڕژێن هۆرمۆنی هاندەری تەنی زەرد و هۆرمۆنی هاندەری چیكڵدانە دەردات، ئەو دوو هۆرمۆنە ڕژێنەكانی زاوزێ هاندەدەن بۆ دەردانی توخمە هۆرمۆنەكان.\nلە مێیەدا ئەو دوو هۆرمۆنە هێڵكەدان هاندەدەن بۆ دەردانی ئیسترۆجین و پڕۆجیسترۆن. لە كاتی ئامادەكاری بۆ سكپڕی چاوەڕوانكراو، توخمە هۆرمۆنەكان ،دەبنە هۆی دەرپەڕاندنی یەك هێلكە، لە هەر مانگێكدا هێلكەدانەوە، هەروەها گەشەی ناو پۆشی منداڵان زیاد دەكەن. ئیسترۆجینیش، توخمە سیفەتە دووەمییەكانی مێیە ڕێك دەخات.\nلە نێرەدا هۆرۆمۆنی هاندەری تەنی زەرد هەردوو گون هاندەدات بۆ دەردانی كۆمەڵێك لە توخمە سیفەتە دووەمییەكانی نێرە ڕێكدەخات. تێستسترۆن بە هاوكاری لەگەڵ هۆرمۆنی هاندەری چیكڵدانە كاردەكەن بۆ بەرهەمهێنانی تۆوەكان.\nبابه‌ته په‌یوه‌ندیداره‌كان به : ڕژێنەکانی زاوزێ چین و چۆن کاردەکەن؟


مەلا تەھای مایی - ویکیپیدیا، ئینسایکڵۆپیدیای ئازاد\nدۆزینەوەی سەرچاوە: "مەلا تەھای مایی" – ھەواڵەکان · ڕۆژنامەکان · کتێبەکان · سکۆلار · جەیستۆر (فێربە کەی و چۆن ئەم داڕێژەیە لابەریت)\nمەلا تەھای مایی ناوی تەواوی مەلا تەھای کوڕی شێخ مەزھەری کوڕی شێخ تەھایە، یەکێکە لە بەناوبگترین شاعیرەکانی کوردستانی باکوور کە لەساڵی ١٩٢٤ لە گووندی مایی سەر بە کوردستان باشوور لەدایک بووە باوکووباپیرانی لە بنەچە دەچنەوە سەر میر و بەگزادەکانی ئەلکێ وە باپیرە گەورەشی دەچتەوە سەر تەریقەتی شێخەکانی نەقشبەندی، مەلا تەھا پەیوەندیەکی پتەوی لەگەڵ شاعیری ناسراوی کورد ئەحمەدی ناڵبەند ھەبوو.\n١ سوتاندنی گوندی مایی لەلايەن ئينگليزەوە\n٢ پەرتوكخانە و هۆنينەوەی شيعر و بەشداری كردنی لە چەند كۆمەڵەیەكدا.\n٣ پەیوەندی لەگەڵ بنەماڵەكان و بڵاوكردنەوەی چەند گۆڤارێك\n٤ كۆچی دوایی\nسوتاندنی گوندی مایی لەلايەن ئينگليزەوە[دەستکاری]\nهەر لە ساڵی (١٩٢٤ز)دا گوندی مايی و گوندی ئەلكێ و كتێبخانەی (شێخ تەها) لە لايەن هێزێكی ئينگليزەوە دەسوتێنرێت.\nبۆيە بنەماڵەكەيان كۆچيان كرد بۆ قەزای (چەلێ) كە يەكێك لە قەزاكانی كوردستانی باكوورە، بۆ ماوەی سێ ساڵ لەم قەزايەدا مانەوە.\nدواتر گەڕانەوە گوندی ئەلكێ و لەوێ مەلا تەها دەچێتە بەرخوێندن تەنها تا پۆلی شەشی سەرەتایی دەخوێنێت، چونكە لە سەرەتای ساڵی (١٩٤٠ز) دۆخی سياسی و ڕۆشنبيری كاری كردە سەر هەست و هزر و بيری مەلا.\nپەرتوكخانە و هۆنينەوەی شيعر و بەشداری كردنی لە چەند كۆمەڵەیەكدا.[دەستکاری]\nدوای نووسينەوەی چەند هۆنراوەيەك، مەلا ئەنوەری مايی كاريگەرييەكی زۆری هەبووە لەسەری و بۆتە هاندەری سەرەرەكی بۆ نووسينی شيعر.\nپاشان، چووەتە ناو ڕيزي كۆمەڵەی (هيوا) و دەستی بەكاری سياسی كردووە.\nوە پاشان چووەتە ناو حيزبی (پارتی دیموکراتی کوردستان) و زۆری حەز لە خوێندن كردووە.\nپەرتوكخانەكەی كە ناوی (شێخ تەها)بووە نزيكی (١٥٠٠) پەرتوكی تێدابووە، ئەوجا زانيارييەك و ڕۆشنبيرييەكی باشی پەيدا كردووە و لەگەڵ زانا و ڕۆشنبير و ئەديبانی ئەو وەختە تێكەڵييەكی باشی هەبووە.\nپەیوەندی لەگەڵ بنەماڵەكان و بڵاوكردنەوەی چەند گۆڤارێك[دەستکاری]\nلە ساڵی (١٩٤٣ز)دا پەيوەندی بە بنەماڵەی (بەدرخان)ەوە كرد و (جەلادەت بەدرخان) كە پەيوەندييەكی پتەوی لەگەڵدا هەبوو لە (شام) هەردوو گۆڤاری (ڕوناهی) و (هاوار)ی بڵاوكردەوە، و لە ڕێی پۆست (بەرید)ەوە دەگەیشتنە دەستی مەلا لە گوندی مایی.\nوە هەروەها دكتۆر (كاميران بەدرخان) بەهەمان شێوە هەردوو گۆڤاری (ستێر) و (ڕۆژانو)ی بڵاوكردۆتەوە، و لە ڕێی پۆست (بەريد)ەوە دەیگەیاندە مەلا.\nهاوڕێیەتییەكی زۆری لەگەڵ هەڵبەستوان و هۆنەری ناوداری كورد (ئەحمەدی ناڵبەند)دا هەبووە.\nلە بەرواری (٢٠٠٠/١١/٢٥)دا لە تەمەنی (٧٦) ساڵیدا لە شاری دهۆك كۆچی دوایی دەكات.\nزمان و ئەدەبی کوردی قۆناغی دەیەم پۆلی دەیەم \nوەرگیراو لە «https://ckb.wikipedia.org/w/index.php?title=مەلا_تەھای_مایی&oldid=913625»\nئەم پەڕەیە دواجار لە ١٤:٤٧ی ١٢ی شوباتی ٢٠٢٢ نوێ کراوەتەوە.


NRT TV | جۆراوجۆر | ئێستا کە هاوڵاتیانی هەرێم داوای مافەکانیان دەکەن؛ بەشێک لە ماددەکانی مافی مرۆڤ بزانە\nئێستا کە هاوڵاتیانی هەرێم داوای مافەکانیان دەکەن؛ بەشێک لە ماددەکانی مافی مرۆڤ بزانە\nلە ساڵی ١٩٤٨ وڵاتانی جیهان بە جیاوازی ئایین و زمان و کەلتور و سیاسیەت و مێژوو و سیستمی حکومڕانیەوە، پاش هەر دوو جەنگە خوێناوییە مێژووییەکەی یەکەم و دووەمی جیهان، مافەکانی مرۆڤ لە چوار چێوەی ٣٠ ماددەدا داڕشت و کردیانە بنەمایەکی ئەخلاقی و یاسایی نوێ بۆ دابینکردنی ژیانێکی شایستە بە مرۆڤی مۆدێرن.\nئەنجومەنی سەرکردایەتی سلێمانی-هەڵەبجەی پارتی: تەقەمان لێکراوە\nبەشێک لە ماددەکانی مافی مرۆڤ:\nیەکەم: هەموو کەسێک بە ئازادی لەدایک دەبێت و یەکسانن لە رێز و مافدا. عەقڵ و ویژدانیان پێدراوە و پێویستە لەسەریان بە ئاشتییانە پێکەوە بژین.\nدووەم: هەموو مرۆڤێک مافی تەواوی هەیە سود لە مافەکانی ماددەی یەکەم وەربگرێت بەبێ جیاکاری رەنگ و ئایین و سیاسەت و زمان و نەتەوە. بە هیچ شێوەیەک نابێت لەسەر هیچ بنەمایەک جیاکاری بکرێت.\nسێیەم: هەموو مرۆڤێک مافی ژیان و ئازادی و ئاسایشی تاکەکەسی هەیە.\nچوارەم: بە هیچ شێوەیەک دروستنییە هیچ کەسێک بکرێتە کۆیلە و بازرگانیکردن بە مرۆڤ و کۆیلەکردنیان بە هەموو شێوەیەک قەدەغەیە.\nپێنجەم: هیچ کەس شایستەی سزادان و ئازاردان و مامەڵە و سزادانی قورس و رەق و نامرۆڤانە نییە، نابێت شتێک بکرێت کە رێزی مرۆڤ ببەزێنێت.\nشەشەم: هەموو مرۆڤێک لە هەموو شوێنێک مافی ئەوەی هەیە کەسایەتی یاسایی خۆی هەبێت.\nهەشتەم: هەموو مرۆڤەکان بەرامبەر یاسا یەکسانن. یەکسانن لە سود وەرگرتن لە پاراستنی یاسایی.\nهەشتەم: هەموو کەس لە کاتی دەستدرێژیکردنە سەری، مافی پەنابردنە بەر دادگای هەیە.\nنۆیەم: بە هیچ شێوەیەک نابێت هیچ کەسێک بە زۆر دەستگیر و دەستبەسەر بکرێت و نەفی بکرێت.\nهاوکات مرۆڤەکان یەکسانن لە بەرامبەر دادگای بێلایەن و بێ تاوانن تا دادگایەک تاوانەکەی دەسەلمێنێت. هەروەکچۆن هەموو مرۆڤێک مافی هەیە لە هەر وڵاتێک بڕوات بەرەو هەر وڵاتیکی تر. هەروەکچۆن مافی هەیە رەگەزنامەیەکی هەبێت. هاوکات هەر نێر و مێیەک گەیشتنە تەمەنی پێگەیشتن مافی هاوسەرگیریان هەیە بەبێ هیچ رێگرییەک.\nهاوکات لە مادیەی ١٨دا هاتووە، هەموو مرۆڤێک ئازادە لە هەڵبژرادنی باوەڕ و ویژدان و ئایین، ئەم مافە گۆڕینی ئایینیش دەگرێتەوە.\nبەگوێرەی مادەی ٢٠ هەموو مرۆڤێک مافی بوون بە ئەندامی هەیە لە هەر گروپ و دەستەیەکی سیاسی و بەڕێوەبردنی گشتی وڵات.


ژانویه 17, 2022 151\nکۆنگرەی هەژدەهەمی کۆمەڵە (رێکخراوی کوردستانی حیزبی کۆمۆنیستی ئێران) لە ڕۆژی ١٦ی مانگی ژانویەی ٢٠٢٢ی زاینی، رپكه‌وتی ٢٦ بەفرانباری ١٤٠٠ی هەتاوی، دوای سێ ڕۆژ کاری پڕ به پڕ، کۆتایی پێ هات.\nکۆنگرە هاوکات لە مه‌قه‌ری ناوەندی کۆمەڵە و بە بەشداری نوێنەران، چاودێران و میوانان لە چەندین وڵاتی ئوروپا ووڵاتانی کانادا و ئوسترالیا، کە لە ڕێگای تۆڕی ئینترنێتەوە لە پەیوەندی دا بوون، بەڕێوە چوو.\nسەرەتا کۆنگرە بە سرودی ئینترناسیوناڵ، سرودی هاوپشتی جیهانی چینی کرێکار و یەک خولەک بێدەنگی بۆ ڕێزگرتن لە گیانبەختکردوانی ڕێگای ئازادی و سۆسیالیسم، بە تایبەت ڕێزگرتن لە یاد و بیرەوەری ئەو هاورێیانەی کە لە نێوان کۆنگرەی ١٧ تا ١٨ی کۆمەڵە گیانیان بەخت کرد، دەستی پێ کرد. پاش پێشکەش کردنی وتاری دەستپێکی کۆنگرە و پەیامی میوانان، ڕاپۆرتی چۆنییەتی بەڕێوەچوونی پرۆسەی هەڵبژاردنی نوێنەرانی کۆنگرە لە لایەن چاودێری گشتی هەڵبژاردنەکانەوە پێشکەش کراو لەو بارەیەوە وڵامی پرسیار و تێبێنییەکانی بەشداربوان درایەوە. دواتر کۆنگرە بە پەسەند کردنی باوەڕنامەی نوێنەران، پەیڕەوی ناوخۆیی کۆنگرە و هەلبژاردنی دەسته‌ی بەڕێوەبەر، بە فەرمی دەستی بە کار کرد.\nئەو بابەتانەی کە کۆنگرە خستینە بەر باس و توێژینەوە بریتی بوون لە: ڕاپۆرتی سیاسی کۆمیتەی ناوەندی کۆمەڵە بە کۆنگرە، ڕاپۆرتی کارکردی ئۆرگانە جۆراوجۆرەکانی کۆمەڵە، تاووتوێکردنی بڕیارنامە پێشنیارکراوەکان و لە کۆتایش دا هەڵبژاردنی کۆمیتەی ناوەندی کۆمەڵە.\nکۆنگرە دوای تاوتوێکردنی ڕاپۆرتی سیاسی و گفت و گۆ لەو بارەیەوە، ڕاپۆرتی تەشکیلاتیشی خستە بەر باس و تێڕوانیین کە بابەتەکانی وەک کارکردی کۆمیتەی ناوەندی کۆمەڵە لە ماوەی کۆنگرەی ١٧ تا کۆنگرەی ١٨ و کارکری ئۆرگانەکانی تری کۆمەڵەی لە خۆ دەگرت. تێڕوانینی هاوبەش لە سەر ڕوانگە سەرەکییە سیاسییەکان، کە لە ئه‌نجامی گۆڕینەوەی بیروڕا و هەڵسەنگدانی جیاوار و لە پرۆسەی پەسەندکردنی بڕیارنامەکان دا بەدەست هات، لە تایبەتمەندییەکانی کۆنگرە بوو.\nلە کۆنگرە دا، وێڕای پەسەندکردنی گشتییەتی ڕاپۆرتی سیاسی، بڕیارنامە سەبارەت بەم پرسانەی پەسەند کرا:\n• هه‌ڵوێست به‌رانبه‌ر به کێشەی کورد وەک کێشەیەکی ناوچەیی،\n• سیاسەتی کۆمەڵە سەبارەت بە بزووتنەوەی ژنان،\n• سیاسەتی کۆمەڵە سەبارەت بە کێشە کۆمەڵایەتییەکان لە کوردستان، لەوانە گرفتی کۆڵبەران، گیرۆدەبوون بە مادە هۆشبەرەکان و هەروەها ژینگە،\n• سیاسەتی کۆمەڵە لە مەڕ بزووتنەوەی مامۆستایان.\nیەکێکی تر لە بابەتەکانی کۆنگرەی هەژدەهەمی کۆمەڵە، تێڕوانین بوو لە ناکۆکییەکانی ناوخۆی حیزبی کۆمۆنیستی ئێران، کە لەم بارەشەوە پێشنیارو ڕێگاچارە بۆ پێشگرتن لە دابڕان پەسەند کرا. هەروەها کۆنگرە پەیامی ڕووبە کرێکارانی ئێران، بنەماڵەی گیانبەختکردوان و زیندانیانی سیاسی و هەڵسوڕاوانی بەندکراوی بزووتنەوە کۆمەڵایەتییەکان پەسەند کرد.\nبەلەبەرچاوگرتنی ئەو ڕاستییەی کە لە دەرەوەی کۆنگرە کۆمەڵێک لە ئەندامانی کۆمیتەی ناوەندی حیزبی کۆمۆنیستی ئێران جیابوونەوەی خۆیان لە حیزب و کۆمەڵە ڕاگەیاند، کۆنگرە لە بەڵگەنامەیەکدا ڕوانگەی خۆی سەبارەت بەم جیابوونەوە نەخوازراوە ڕاگەیاند. ئەم بەڵگەنامەیە و بابەتە پەسەندکراوەکانی تری کۆنگرە لە داهاتویێکی نزیکدا، لە رێگای ڕاگەیاندنەکانی کۆمەڵە و حیزبی کۆمۆنیستی ئێرانەوە بڵاو دەبنەوە.\nدوایین بابەتی کۆنگرە، هەلبژاردنی کۆمیتەی ناوەندی کۆمەڵە بوو. کۆنگرە لە نێوان کۆمەڵێکی زۆر لەو هاورێیانەی کە خۆیان بۆ ئەندامییەتی لە کۆمیتەی ناوەندی دا پاڵاوتبوو، ٣١ کەسی هەڵبژارد کە به پێی پیتی ئه‌لف با بریتین لە: ئیبراهیم عەلیزادە، ئەحمەد ساڵحی، ئەدیب وەتەندووست، ئەسعەد ڕۆستەمی، ئەسرین قادری، ئیسماعیل قەهره‌مانی، ئاکۆ ئەنوەری، بهروز ناسری، ڕێزان حەمیدی، ژیان زولفەقاری، سروه ناسری، سەلام قادری، سەعید ئەمانی، شۆرش کەریمی، جەمال بزرگپوور، جەمال پیشکاری (ئەوێهەنگ)، حەسن رەحمانپەنا، حسەین حەمیدی، فەرەیدون نازری، فەراسەت ساڵحی، فەرشید غەفارنژاد، عیسا پایبەندی (هەڵمەت سنە)، کەریم ئەحمەدی، کەریم ئەمانی، گەلاوێژ رۆستەمی،عادل ئەلیاسی، محەمەد قادری، موحسن شێخی، مەحیه ئیرەجی، وریا ئەحمەدی، ناسر تاهیری.\n(رێکخراوی کوردستانی حیزبی کۆمۆنیستی ئێران)\nهەڵوێستی کۆنگرەی هەژدەی کۆمەڵە سەبارەت بە\nجیابوونەوەی کۆمەڵێک لە ئەندامانی کۆمیتەی ناوەندی حیزبی کۆمۆنیستی ئێران\nلە سەروبەندی بەرێوەچوونی کۆنگرەی هەژدەی کۆمەڵەدا، و لە کاتێکدا کە کۆنگرە بڕیارنامەیەکی بە مەبەستی پێشکەشکردنی ڕێگاچارە بۆ تێپەڕاندنی هەلومەرجی ئێستای ناو حیزبی کۆمۆنیستی ئێران و پێشگرتن لە جیابوونەوە پەسەند کردبوو، ئاگادار بووین کە کۆمەڵێک لە ئەندامانی کۆمیتەی ناوەندی حیزبی کۆمۆنیستی ئێران لە تۆڕە کۆمەڵایەتییەکاندا جیابوونەوەی فەرمی خۆیان لە\nحیزب و لە کۆمەڵە ڕاگەیاندووە. کۆنگرەی هەژدەی کۆمەڵە، وێڕای ناساندنی ئەم جیابوونەوە وەک کردەوەیەکی نابەجێ، ئاوا کردارێک ناتەبا لەگەڵ خواست و پێویستییەکانی خەباتی کۆمەڵانی خەڵک هەڵدەسەنگێنێت. سەرەڕای ئەم ڕاستییە، کۆنگرەی هەژدەی کۆمەڵە بڕیاری سیاسی ئەم هاورێیانە، واتە جیابوونەوە لە حیزبی کۆمۆنیستی ئێران و لە کۆمەڵە، بە ڕەسمی دەناسێت و هیوای سەرکەوتنیان بۆ بە ئاوات دەخوازێت.\nهاوکات، کۆنگرەی هەژدەی کۆمەڵە ڕادەگەیەنێت کە، خۆکشاندنەوەی ئەم هاورێیانە لە کار و چالاکی حیزبی، بۆشایێکی ئەوتۆ لە پێشبردنی ئەرکەکانمان پێک ناهێنێت.\nلەگەڵ ئەم نووسراوەیەدا بەڵگەنامەی پەسەندکراوی کۆنگرەی هەژدەی کۆمەڵە سەبارەت بە ناکۆکییەکانی ناو حیزبی کۆمۆنیست ئێران، کە پێش لە راگەیاندنی جیابوونەوەی ئەم هاورێیانە پەسەند کرابوو، بڵاو دەکەینەوە.\nکۆنگرەی هەژدەی کومەلە\n٢٦ بەفرانباری ١٤٠٠\n١٦ ژانویە ٢٠٢٢\nبڕیارنامە سەبارەت بە ناکۆکییە ناوخۆییەکانی حیزبی کۆمۆنیستی ئێران\nکۆنگرەی هەژدەی کۆمەڵە، دوای تاووتوێکردنی ناکۆکییە ناوخۆییەکانی حیزبی کۆمۆنیستی ئێران، بەو ئه‌نجامه گەیشت کە:\n١) بەلەبەرچاوگرتنی بارودۆخی خەباتی ئێستای کۆمەڵانی خەڵک لە ئێران و کوردستان، و بەلەبەرچاو گرتنی ئەو ئەرکانەی کە کۆنگرەی هەژدەی کۆمەڵە لە پەیوەند لە گەڵ ئەم هەلومەرجەدا دیاری کردوون، لەوانە پێویستی یەکخستنی بزووتنەوەی چەپ، جیابوونەوە و دابران لە نێو هێزە چەپ و کۆمۆنیستەکان بە زەرەری خەباتی ئێستای کۆمەڵانی خەڵک دەزانێت. هەربۆیە، کۆنگرەی هەژدەی کۆمەڵە لە کۆمیتەی ناوەندی هەڵبژێردراوی خۆی داوا دەکات کە ئەو پەڕی هەوڵی خۆی بخاتە گەڕ بۆ پێشگرتن لە جیابوونەوەی پێشوەخت لە نێو ڕیزەکانی حیزبی کۆمۆنیستی ئێراندا.\n٢) کۆنگرەی ١٣ی حیزبی کۆمۆنیستی ئێران، کە زیاتر لە چوارساڵ بەسەر کاتی یاسایی بەڕەوەچوونی دا تێپەڕ بووە، دەتوانێت هەلێک بێت بۆ پێشگرتن لە جیابوونەوە و مەودایێک بڕەخسێنێت بۆ پێش بردنی گفتوگۆ سەبارەت بە خاڵە جێگا ناکۆکییەکان و بڕیاردانی هاوبەش لەسەریان. لەگەڵ ئەوەی کە هەڵوێستی کۆمەڵێک لە هاورێیانی کۆمیتەی ناوەندی حیزبی کۆمۆنیستی ئێران بۆ جیابوونەوە ڕاستیێکی حاشاهەڵنەگرە، بەڵام بەو حاڵەشەوە بەڕێوەبردنی کۆنگرەی ١٣ی حیزبی کۆمۆنیستی ئێران، وەک سەرەوەترین مەرجەعی حیزبی، دەتوانێت پێش بگرێت بە فەرمی کردنی جیابوونەوە و دابڕان. هەر بۆیە، کۆنگرەی هەژدەی کۆمەڵە لە کۆمیتەی هەڵبژێردراوی خۆی داوا دەکات کە، بە مەبەستی ڕازی کردنی هاورێیانی کۆمیتەی ناوەندی حیزبی کۆمۆنیستی ئێران بە بەڕێوەبردنی کۆنگرەی ١٣ی حیزب، بکەوێتە گفتوگۆ و ڕاوێژ لە گەڵیان و بە نۆبەی خۆی یارمەتی بکات بە بەرێوەچوونی ئەو کۆنگرەیە.\nکۆنگرەی هەژدەی کۆمەڵە\n١٦ ژانویەی ٢٠٢٢


ئەندازیاریی کیمیا (بە ئینگلیزی: Chemical engineering) بەشێکی ئەندازیارییە کە بنچینەکانی کیمیا، فیزیا، بیرکاری، بایۆلۆجی و ئابووری بەکاردەھێنێت بۆ بەکارھێنان، بەرھەم ھێنان، گواستنەوە، و گواستنەوەی کیمیایەکان، مادەکان و وزە. ئەندازیارێکی کیمیا دیزاینی پلانتێکی گەورە دەکات کە ماددە کیمیایەکان، مادە خاوەکان، خانە زیندووەکان، مایکرۆئۆرگانیسمەکان، و وزە دەگۆڕێ بۆ بەرھەمی سوودمەند بۆ خەڵک.\nئەندازیارانی کیمیا لە چەندەھا بەشی پلانت دیزاین و ئیشپێکردن کە پەیوەستن بە سەلامەتی و رەچاوی ژینگەیی و دیزاینی پرۆسەو و شیکارکردنیان و کۆنترۆل کردن و کارلێکەکان تێوەدەگلێن.\n٢ بەرەوپێشچوونی پاراستن و مەترسی\n٣ دیزاینی پلانت و دروستکردنی\n٤ بەشەکانی ئەندازیاریی کیمیا\nدەرکەوتنی ئەندازیاریی کیمیا لەگەڵ گەشەسەندنی کارپێکردنی یەکەکان بوو، کە بە بنچینەی چەمکی ئەندازیاریی کیمیا دادەنرێت. زۆربەی نووسەر و مێژوونوسان کۆکن لەسەر ئەوەی جۆرج داڤیس داھێنەری چەمکی کارپێکردنی یەکەکانە، ئەگەر ھەویش نەبێت، زۆر بە باشی پەرەی پێداوە. جۆرج داڤیس چەندەھا وانەی لەسەر کارپێکردنی یەکەکان لە زانکۆی تەکنیکی مانچستەر وتەوە لە ساڵی ١٨٨٧، کە وا دادەنرێت سەرەتای دەرکەوتنی ئەندازیاریی کیمیا بووە. سێ ساڵ پاش وانەکانی داڤیس، ھێنری ئیدوارد ئارمسترۆنگ وانەی کۆرسی ئەندازیاری کیمیای گوتەوە لە پەیمانگای سیتی ئان گیلدس ئۆف لەندەن. کۆرسەکەی ئارمسترۆنگ شکەستی ھێنا بەھۆی ئەوەی دەرچوانی ئەو کاتەی بەشی ئەندازیاری کیمیا، سەرنجی سەرکارەکانی ڕانەکێشا بۆ ئەوەی کاریان بدەنێ. خاوەن کارەکانی ئەوکات پێیان باشتر بوو لەجیاتی ئەندازیارێکی کیمیا، کار بدەن بە کیماگەر و ئەندازیاری میکانیکەکان. ئەو زانکۆیانەی وەک پەیمانگای ماسەچوتس بۆ تەکنەلۆژیا لە ئەمریکا، زانکۆی ئۆوینس لە مانچستەر و زانکۆی لەندەن، ھەمان حاڵەتیان تووشبوو.\nلەسەرەتای ١٨٨٨، لویس م. نۆرتن وانەی ئەندازیاری کیمیای دەووتەوە لە پ.م. ت کە بە یەکەم کۆلێژی ئەندازیاری کیمیا دادەنرێت لە ویلایەتە یەکگرتوەکانی ئەمریکا. کۆرسەکەی نۆرتن ھاوچەرخ و زیاتر نزیک بوو لە کۆرسەکەی ئارمسترۆنگ. ھەردوو کۆرسەکە، بەھەرحاڵ، بە سادەیی بابەتەکانی زانستی کیمیا و ئەندازیاریان لکاندبوو بەیەکەوە لەگەڵ دیزاینی بەرھەم.\nبەرەوپێشچوونی پاراستن و مەترسی[دەستکاری]\nنیگەرانیەکان سەبارەت بە پاراستن و کاریگەریە ژینگەیەکانی کارگە کیمیاویەکان لەو ماوەی پەرەسەندنی ئەندازیاری کیمیادا زیادی کرد. کارەساتی دڵتەزێنی فلیکسبۆرۆ لە ساڵی ١٩٧٥ لە شانشینی یەکگرتووی بەڕیتانیا کە بووە ھۆی مردنی ٢٨ کەس، ھەروەھا زیانێکی یەکجار زۆر بەر پلانتەکە کەوت و سێ گوندی نزیک پلانتەکە زیانیان بەرکەوت. بە ھەمان شێوە کارەساتی دڵتەزێنی بۆپال لە ھیندستان لە ساڵی ١٩٨٤ لە ھیندستان کە بووە ھۆی مردنی ٤٠٠٠ کەس. ئەو ڕووداوەنەی سەرەوە و کۆمەڵێک ڕووداوی ھاوشێوە کە ڕوویانداوە، کاری کردە سەر ئەو بازرگانی و پیشەیە کە زیاتر گرنگی بدەن بە پاراستنی پیشەسازی و پاراستنی ژینگە. لە وەڵامدا، سەندیکای ئەندازیارانی کیمیا داوای کرد کە کۆرسی پاراستن ببێتەو وانەیەک لە زانکۆکان و کۆلێژەکانی پەیوەست بە ئەندازیاری کیمیا لە ساڵی ١٩٨٢.\nدیزاینی پلانت و دروستکردنی[دەستکاری]\nئەندازیارانی کیمیا لە جیھان و لە کوردستانیش، کۆمپیوتەر بەکاردەھێنن بۆ کۆنتڕۆڵ کردنی سیستەمی ئۆتۆماتیکی لە پلانتەکان، کە زۆرجار ئەو ئەندازیارانە بە ئەندازیاری کارپێکەر ناودەبرێن\nدیزاینی ئەندازیاری کیمیا ئەمانە دەگرێتەوە: درووستکردنی پلانت، وردەکاری و شیکردنەوەی ئابووریانەی پایلۆت پلانت، پلانتی نوێ یان چاکردنی پلانتی کۆن. ئەندازیارانی دیزاین وەک ڕاوێژکار کار دەکەن، کە دەبێ دیزاینەکانیان مەرجی خاوەن پلانتەکە جێبەجێ بکات. دیزاینیش بە کۆمەڵێک ھۆکار سنووردار دەبێ وەک بودجە، یاساکانی حکوومەتی ئەو شوێنەی پلانتەکەی لێ دروست دەکرێت و یاساکانی سەلامەتی. ئەو سێ ھۆکارە و ھۆکارگەلی دیکە وادەکەن کە دیزاینەر زیرەکانە بتوانێت ماددە و کەلووپەلی بەکارھێنراو ھەڵبژێرێت.\nبەشەکانی ئەندازیاریی کیمیا[دەستکاری]\nئەندازیاریی ھاندەر (کاتالیست)\nئەندازیاریی داڕشتنی بار و دۆخ\nISBN 0-471-86173-1 | ISBN 978-0-471-86173-7 | Edition: 3rd thermodynamic van wylen\nبەشداربووانی ویکیپیدیا، «Chemical engineering»، ویکیپیدیای ئینگلیزی. سەردان لە ١٧ی کانوونی دووەمی ٢٠٢٠.\nوەرگیراو لە «https://ckb.wikipedia.org/w/index.php?title=ئەندازیاریی_کیمیا&oldid=880020»\nئەم پەڕەیە دواجار لە ٢٠:٢٣ی ٧ی کانوونی دووەمی ٢٠٢٢ نوێ کراوەتەوە.


سەرۆك بارزانی پێشوازی لە جێگری سەرۆكی كۆمیسیۆنی ئەوروپا و بەرپرسی سیاسەتی دەرەوە و ئاسایشی ئەوروپا دەكات - ماڵپەڕی فەرمی\nسێشەممە 7 ئەیلوول 2021\nسەرۆك بارزانی پێشوازی لە جێگری سەرۆكی كۆمیسیۆنی ئەوروپا و بەرپرسی سیاسەتی دەرەوە و ئاسایشی ئەوروپا دەكات\nڕۆژی سێشەممە 7ی ئەیلوولی 2021 لە سەلاحەددین سەرۆك مەسعود بارزانی پێشوازی لە جۆزێپ بۆرێل جێگری سەرۆكی كۆمیسیۆنی ئەوروپا و بەرپرسی سیاسەتی دەرەوە و ئاسایشی ئەوروپا كرد.\nلە دیدارەكەدا جێگری سەرۆكی كۆمیسیۆنی ئەوروپا و بەرپرسی سیاسەتی دەرەوە و ئاسایشی ئەوروپا ستایشی ڕۆڵی سەرۆك بارزانی كرد لە مێژووی خەباتی گەلی كوردستان بۆ گەیشتن بە ئازادی و، ڕایگەیاند كە ئاگاداری تێكۆشان و خەباتی گەلی كوردستانە. هەروەها پێزانینی هەبوو بۆ ڕۆڵی هێزی پێشمەرگە و گەلی كوردستان لە شەڕی دژی تیرۆریستان و پێشوازیكردن لە سەدان هەزار ئاوارە و پەنابەر. ئەوەشی خستەڕوو كە ئاسایش و ئازادی و خوشگوزەرانیی گەلی كوردستان بۆ یەكێتی ئەوروپا بایەخی تایبەتی هەیە و پاڵپشتیی یەكێتیی ئەوروپای بۆ گەلی كوردستان دووپات كردەوە.\nهەر لەو كۆبوونەوەیەدا سەرۆك بارزانی سوپاسی هاوپەیمانانی كرد كە لە شەڕی تیرۆریستاندا یارمەتیی گەلی كوردستانیان داوە و جەختیشی لەوە كردەوە هەر میللەتێك ئیرادەی بەرخودانی هەبێت ئەوە یارمەتیی دۆستان و هاوپەیمانانیش كاریگەریی باشی دەبێت.\nهەڕەشەی تیرۆریستانی داعش تەوەرێكی تری ئەو كۆبوونەوەیە بوون و سەرۆك بارزانی هۆكارەكانی سەرهەڵدانی داعشی بۆ شاندی میوان شی كردەوە و جەختی لەوەش كردەوە كە هەڕەشەی تیرۆر و داعش هێشتا هەر ماوە چونكە هۆكارەكانی دروستبوونی داعش هێشتا ماون و چارەسەر نەكراون. سەرۆك بارزانی ئەوەشی ڕاگەیاند كە فەرهەنگی دەوڵەمەندی پێكەوەژیان لەناو گەلی كوردستان ڕێگر بووە لەوەی تیرۆریستان بتوانن لەناو گەلەكەماندا پێكەیەك بۆ خۆیان دروست بكەن.\nلە درێژەی ئەو دانیشتنەدا ڕۆشنایی خرایە سەر هەڵبژاردنەكانی داهاتووی عێراق و هەردوولا هیوای ئەوەیان خواست كە هەڵبژاردنێكی پاك و بێگەرد بەڕێوە بچێت و ئەنجامەكانی ببنە هۆی گۆڕانكاری و سەقامگیریی و بەدیهاتنی ویستی هاووڵاتیان.


باشترین دەرمان بۆ چارەسەری نەخۆشی شەکرە چییە؟ – Esta News\nوەك ئاشکرایە تاکە رێگای چارەسەری نەخۆشی شەکرەی جۆری یەک تەنھا ئەنسولینە . ئێمە لەو نووسینە باسی جۆری دووی نەخۆشی شەکرە دەکەین، کە نزیکەی ٩٥٪ ی نەخۆشانی شەکرە دەگرێتەوە . کێشەی سەرەکی شەکرەی دوو بە تایبەت لە قۆناغی سەرەتایی نەخۆشیەکە کەمی ڕێژەی ئەنسولین نیە ، بەلکو لەشی مرۆڤ بەرگری بەرامبەر ئەنسولین درووست دەکات .سالانێکی زۆر بۆ چارەسەری نەخۆشی شەکرە لە سێ گروپی دەرمان زیاتر لەبەردەستدا نەبوو بەلام لەو چەند سالانەی دوایی کۆمەلێک گرووپی دەرمانی تر پەیدابوون ، كە بەشێک لەو دەرمانانە گران بەھان . مەبەستی من لەو پۆستە ئەوەیە مەرج نیە ھەموو دەرمانێکی گران بەھا باش بێت و ھەر یەکێک لەو دەرمانانە لە قۆناغێکی دیاریکراو بەکار دەھێنرێت .\nخوێنەری بەرێز مێتفۆرمین دەرمانێکە بۆ پتر لە حەفتا سال دەبئت بۆ چارەسەری شەکرە بەکاردەھێنرێت . دەرمانێکی بەردەست و نرخ گونجاوە . ھەموو لێکۆلینەوەکان وا دەردەخەن کە باشترین و کاریگەرترین دەرمانە بۆ ئەو نەخۆشانەی شەکرە کە ناتوانرێت لە رێگای پارێزکردن کۆنترۆل بکرێت . دیارە بەکارھێنانی ھەر دەرمانێک دەبێت لەژێر چاودێری دکتۆری پسپۆر بێت.


باوکی گریزمان: من دژی بڕیارەکەی ساڵی پاری بووم بە ڕەتکردنەوەی یانەی بارسیلۆنا – یاریگانێت\nدەستپێك/ئیسپانیا/باوکی گریزمان: من دژی بڕیارەکەی ساڵی پاری بووم بە ڕەتکردنەوەی یانەی بارسیلۆنا\nباوکی گریزمان: من دژی بڕیارەکەی ساڵی پاری بووم بە ڕەتکردنەوەی یانەی بارسیلۆنا\nئالان گریزمان باوکی یاریزانی فەڕەنسی بەتوانا، ئەنتۆنیۆ گریزمان، دڵ خۆشی خۆی دەربڕی بە چوونی کوڕەکەی بۆ ڕیزەکانی یانەی بارسیلۆنای ئیسپانی و دووپاتیشی کردەوە کە گریزمان ئاستێکی زۆر باشی دەبێت لەگەڵ یانە تازەکەیدا.\nباوکی گریزمان لە دیدارێکی رۆژنامەوانیدا لەگەڵ رۆژنامەی سپۆرتی ئیسپانی باسی لەوە کرد، ” ئەمە باشترین سەرکەوتنە لە ژیانی کوڕەکەمدا و یانەی بارسیلۆنا باشترین یانەکانی جیهانە”.\nئەوەشی پیشان دا، ئەم ماوەیەی پێشوو زۆر ناخۆش بووە چونکە لە جیهانی تۆپی پێ دا هیچ شتێک مسۆگەر نییە بەڵام لەدوای ئیمزا کردنی بۆندەکە لەلایەن گریزمان هەستی بە دڵ نەوایی کردووە.\nئالان گریزمان باسی لەوەش کرد،” من لە هیچ شتێک ناترسم و کوڕەکەم لە هەڵەکانی فێر بووە و ناشتوانین لە ئیستاوە بڕیار بدەین بەڵام لەداهاتوویەکی نزیکدا خۆتان بڕیار بەن کاتێک دەست دەکات بەیاری لەگەڵ بارسیلۆنا”.\nسەبارەت بە ساڵی ڕابردوو ووتی،”زۆرم پێ ناخۆش بوو کە بۆندەکەی ساڵی ڕابردووی لەگەڵ بارسیلۆنا ئیمزا نەکرد لەبەر ئەوەی من زۆر ئارەزووم دەکرد لەوێ یاری بکردایە بەڵام لە کۆتاییدا ئەوە بڕیاری خۆیەتی و خۆی باشتر دەزانێت.\nكومان دڵخۆشە بە ئاستی فاتی و گریزمان و دووپاتیكردەوە پێویستیان بە هێرشبەرە\n“شتێکی باشە، یەکێکمان گاز دەگرێت و ئەویترمان شەق هەڵدەدات”


٣/١٦ ساڵرۆژی کیمیابارانی هەڵەبجەیە | AvaToday\n٣/١٦ ساڵرۆژی کیمیابارانی هەڵەبجەیە\n٣٢ ساڵ پێش ئێستا ڕژیمی ڕووخاوی بەعس چەکی کیمیایی دژی شاری هەڵەبجەی باشوری کوردستان بەکار هێنا و بە هۆیەوە ٥٠٠٠ ئینسان لە ژن و منداڵ و پیر شەهید بوون. کیمیاباران و کۆمەڵکوژکردنی هەڵبجە لە ڕیزی گەورەترین کۆمەڵکوژیەکانی سەدەی بیستەمە.\nتا ئیستا کیمیابارانی هەڵەبجە بە فەرمی لە لایەن نەتەوەیەکگرتووەکان بە ژنۆساید نەناسراوە. ٢٥ ڕەشەمە لە یادەوەری خەڵکی کوردستاندا وەک ڕۆژێکی لەبیر نەکراو و پڕ لە ڕقی پیرۆز بۆ بە دەستهێنانی ڕزگاری یەکجاری کوردستان لە دەست داگیرکەرانی عێراق، ئێران، سوریە و تورکیە دەمێنێتەوە.\nهەر نەتەوەیەکی دیکەی جیهان کۆمەڵکوژی وەک هەڵبجەی بەسەر هاتبایە تا ئیستا دەمێک بوو ئاڵاکەی لە بەر دەرگەی نەتەوە یەکگرتووەکان دەشەکایەوە. هەڵەبجە، قاڕنێو قەڵاتان و سەردەشت تەنیا بەشێکی چکۆلەن لە مێژووی هەڵسوکەوتی فاشیستی داگیرکەرانی کوردستان دژ بە خەڵکی کوردستان.\nبە تێکۆشان بۆ ڕزگاری کوردستان لە دەست داگیرکەران وەفای خۆمان بە خوێنی شەهیدەکانی هەڵەبجە و هەموو سەهیدەکانی کوردستان نیشان دەدەین. ئەگەر کوردی ڕۆژهەڵاتی کوردستان وریا نەبن دوور نییە کۆماری ئیسلامی و سوپای پاسداران بە بڵاوکردنەوەی ڤایروسی کڕۆنا کۆمەلکوژیەکی دیکەمان بەسەر بێنن.\nبە یەکگرتویی و وشیکاندنی خیانەتی ناوخۆیی دەتوانین کۆتایی بە کارەساتەکانی سەر نەتەوەکەمان و کوردستان بێنین.\nوێنەى عومەرى خاوەر کە ئێستا بووەتە سیمبولى شارى هەڵەبجە\nوێنەى بەکۆمەڵى گیانلەدەستدراوانى کیمیاییەکەى هەڵەبجە